Počinje Jelen Super liga Srbije 2011/12 - Dan u Beogradu\nNaslovna » Izlasci » Sport » Počinje Jelen Super liga Srbije 2011/12\nPočinje Jelen Super liga Srbije 2011/12\nU subotu, 13. avgusta, počeće šesto izdanje Jelen Super lige Srbije, u kojoj učestvuje šesnaest timova. Partizan će pokušati peti put zaredom da osvoji titulu.\nJesenji deo sezone završava se sredinom decembra, dok bi prvenstvo trebalo da se završi 20. maja 2012.\nTakmičenje je isto kao i prošle godine – dvokružni sistem; prvak će igrati u kvalifikacijama za Ligu šampiona, a tri ekipe u kvalifikacijama za Ligu Evrope. Dve ekipe napuštaju ligu, a zameniće ih dva tima iz Prve lige Srbije. Prvi ovosezonski večiti derbi, 141. po redu, na programu je 26. novembra, u okviru 13. kola na Marakani. Novi superligaši su Novi Pazar i Radnički 1923.\nU Beogradu će 13. avgusta biti odigrani mečevi OFK Beograd – Hajduk (17.30) i Partizan – Novi Pazar (20.00), a u nedelju, 14. avgusta od 17.30, Rad – Metalac. Sastaju se i Jagodina – Sloboda, Smederevo – BSK, Vojvodina – Radnički, Spartak – Crvena zvezda i Javor – Borac. (DuB)\n[box_dark]Potpredsednik FSS Dragan Đorđević rekao je za Večernje novosti da će klubovi koji ne ispune uslove do 1. oktobra biti izbačeni iz lige.\n– Novi Pazar će Rad u 2. kolu dočekati u Ivanjici, BSK će igrati neko vreme na Karaburmi, dok će Komisija u subotu otići u Užice kako bi utvrdila može li Sloboda da dočeka Partizan u 2. kolu na novom stadionu u Užicu. Problema ima, ne krijemo, ali pokušavamo da budemo realni, jer shvatamo sve nedaće – kaže Đorđević.[/box_dark]\nTagovicrvena zvezda fudbal partizan sport\nPrethodni Greb Greb Letnji bioskop – od 16. avgusta do 7. septembra\nSledeći „David i ja“ u „Gavezu


EK: Izjave Borela i Lajčaka o Kosovu konzistentne, drugačija tumačenja netačna - Radio Kontakt Plus\n11:29, 25.05.2020Izvor: Koha, RTK, FoNet, N1\nEvropska unija pokazuje jedinstvo u svom pristupu olakšavanju dijaloga između Kosova i Srbije, uprkos kontradiktornim izjavama u vezi sa opcijama i kompromisima koje strane mogu da čine, piše prištinski list Koha ditore.\nŠef evropske diplomatije Žozep Borel rekao je pre nekoliko dana da je mogućnost teritorijalne razmene između Kosova i Srbije, stvar o kojoj stranke treba da odluče, dok je specijalni predstavnik EU za dijalog Miroslav Lajčak, isključio tu mogućnost.\nIz Evropske komisije je saopšteno da je EU jedinstvena po okvirima i principima koje treba slediti u dijalogu, i da nema razlika u stavovima, prenosi Koha.\n"Izjave visokog predstavnika Žozepa Borela i specijalnog predstavnika EU za dijalog Miroslava Lajčaka, konzistentne su i u skladu sa našim dugogodišnjim stavovima, a tvrditi drugačije je pogrešno tumačenje i u stvari je netačno. Borel je dosledno branio stav da Srbija i Kosovo treba da reše sva otvorena pitanja bez odlaganja - ovo je prioritet Evropske unije i takođe bi trebalo da njima bude prioritet", rekao je za Koha Ditore portparol EK Peter Stano.\nŠto se tiče sadržaja konačnog sporazuma, on prema rečima Stana, mora biti u skladu sa zakonima i vrednostima Evropske unije, i u skladu sa međunarodnim pravom.\nNa veće učešće u ovom procesu upozorile su Nemačka i Francuska, preko ministara spoljnih poslova, oni su govorili o hitnosti nastavka dijaloga pomenuvši mogućnost organizovanja drugog samita u Parizu, prenosi RTK.\nTagovi: DijalogEUŽozep BorelMiroslav Lajčak\nGodfri: “Pomirenje Beograda i Prištine na dohvat ruke”


U ZLATIBORSKI KAMP STIGLA VEĆA GRUPA GOSTIJU IZ HOLANDIJE\nZlatibor/Beograd, 30.8. 2021. - Nakon prošlogodišnje pauze izazvane pandemijom korona virusa, zlatiborski kamp ponovo je ugostio veliku grupu holandskih kampera, za koje je Turistička organizacija Zlatibor pripremila veoma zanimljive izlete i obilaske. Ovo je prva organizovana grupa kampera ovog leta.\nČlanovi jedne od najvećih kamping asocijacija u holandiji "ASCI" na Zlatibor su stigli sa 15 vozila i u kampu na Tić polju borave tri noćenja, od 29. avgusta do 01. septembra. Zlatiborski kamp je nezaobilazna stanica zapadno-evropskih kamping grupa na njihovom proputovanju kroz zemlje Balkana. Iako je prethodne godine pandemija korona visrusa onemogućila dolazak organizovaih grupa, ove godine, čim su se za to stekli povoljni uslovi, saradnja sa kamping ascojicaijama je nastavljena.\nDa uslovi za boravak u zlatiborskom kampu ispunjavaju visoke standarde evropskih kampera najbolje potvrđuje podatak, da u organizaciji velikih evropskih kamping asocijacija, već sedmu godinu za redom, ovde odmaraju Holanđani, Nemci, Englezi, Česi, Slovenci... Dobra saradnja biće nastavljena i u narednom periodu jer je za sledeću godinu već sada ugovorena poseta nekoliko velikih grupa.


Partizan ubedljiv, Tumbasević za pobedu Vojvodine – Nadlanu.com\nPartizan ubedljiv, Tumbasević za pobedu Vojvodine\nBEOGRAD, 27. februara 2010. (Beta) - Fudbaleri Partizana ubedljivo su u subotu u Čačku savladali Borac sa 3:0 u 16. kolu Jelen Super lige i barem privremeno pretekli Crvenu zvezdu na čelu srpskog prvenstva.\nPrvi gol u prolećnom delu prvenstva Partizan je postigao već posle četiri minuta igre, a strelac je bio Brazilac Kleo. Mrežu Borca kasnije su pogađali i Ljubomir Fejsa u 41. minutu i Aleksandar Davidov koji je u 48. minutu postigao debitantski gol u dresu Partizana.\nCrno-beli, koji brane titulu šampiona, u dosadašnjem toku sezone osvojili su 40 bodova, koliko i jesenji prvak Crvena zvezda. Crveno-beli, međutim, imaju meč manje, pošto će kasnije danas biti domaćin Jagodini u Beogradu.


U Kruševcu počela sa radom magnetna rezonanca - KruševacGrad\nU Službi za radiološku dijagnostiku od danas je i zvanično pacijentima na raspolaganju magnetna rezonanca koju je kruševačka Bolnica dobila pre nešto više od godinu dana. Za sada nema listi čekanja, pa se ova dijagnostička procedura može obaviti u roku od sedam do deset dana\nSredstva za nabavku magnetne rezonance u iznosu od oko 450.000 evra obezbedio je Republički fonda za zdravstveno osiguranje i Ministarstvo zdravlja. Reč je o nasavremenijem dijagnostičkom aparatu koji će koristiti građani Rasinskog okruga.\n– Od sada naši pacijenti ne moraju da zakazuju preglede na ovom aparatu u drugim centrima gde su liste čekanja i po nekoliko meseci, a vrlo često su bili prinuđeni da ovakve preglede obavljaju i u privatnom sektoru. Sada građani Rasinskog okruga, uz uput lekara specijaliste iz naše Bolnice, mogu, uz prethodnu pripremu, odnosno, postavljanje medicinske indikacije i poštovanje protokola, da obave pregled kod nas, u našem Radiološkom centru – kazala je doktorka Vesna Stević Gajić, direktorka Opšte bolnice Kruševac.\nObjasnila je da je magnetna rezonanca zapravo počela sa radom pre izvesnog vremena, posle pripremnih radova i edukacije zdavstvenih radnika.\n– Krajem prošle godine u Kliničkom centru Niš edukovan je tim radnika , specijalista radiolog i viši radiološki tehničar, edukacija je nastavljena u našoj Službi radiologije i za ostale zdravstvene radnike i mislim da ćemo uskoro biti potpuno samostalni za rad na ovo aparatu – istakla je Stević Gajić, dodajući da će do potpunog osamostaljenja Služba imati punu stručnu podršku kolega iz Niša.\nPrema njenim rečima, u pripremnom periodu, na ovom aparatu urađeno je oko 150 pregleda.\n– Plan je da ove godine uradimo oko 1.300 pregleda što bi, na osnovu podataka iz filijale RFZO, zadovoljilo potrebe građana Rasinskog okruga. Prema tim podacima, 2021. godine u druge centre uputili smo nešto preko 1.000 pacijenata – rekla je direktorka Bolnice.\nInače, Radiološka služba koja se nalazi u prizemlju zgrade Dijagnostičkog centra, na površini od oko 450 kvadrata, rekonstruisana je prošle godine a sredstva za te radove u iznosu od oko 10 miliona dinara obezbedio je Klub privrednika Kruševac. Uz krečenje, zamenjena je i kompletna stolarija, postavljeni su novi podovi i nova instalacija.\nPored rekonstrukcije, nabavljen je i novi, 64-oro slajsni skener, još dva stacionarna i tri mobilna rentgen aparata, potom i magnet, čime je u potpunosti zaokružena radiološka dijagnostika u ovoj službi.\nGodišnje, u ovoj Službi, oko 12.000 pacijenata bude pregledano na skeneru, odnosno, obavi se oko 24.000 pregleda. Istovremeno, uradi se i između 30 i 40 hiljada rentgen snimaka, najmanje mamografija, oko hiljadu na godišnjem niovu, a razlog je što se u ovoj Radiološkoj službi rade samo dijagnostičke mamografije.\nKruševacGrad na Journalift-u (VIDEO)\n17. marta 2022. u 21:33\nHvala Bogu.Od pacijenata iz tog kraja mi u Kraljevu ne možemo da dodjemo na red.\nNek Vam je sa srećom i daleko Vam lepa kuća.\n1 thought on “U Kruševcu počela sa radom magnetna rezonanca”\n13.12.2021 0 418\n13.10.2021 0 345\n26.08.2021 1 892\n23.08.2021 0 510\n19.08.2021 0 577\n25. juna 2022., 19:43


CIKLONIZACIJA: Tretirana staništa azijskog tigrastog komarca | NSU\nIstaknuto CIKLONIZACIJA: Tretirana staništa azijskog tigrastog komarca\nCIKLONIZACIJA: Tretirana staništa azijskog tigrastog komarca\nEkipe novosadske „Ciklonizacije“ izvele su juče tokom dana, sinoć i danas prvu ovogodišnju seriju tretmana protiv odraslih formi invazivnih vrsta komaraca na teritoriji Novog Sada. Kako navode iz ovog preduzeća, tretmani su izvedeni na Detelinari, Novom naselju, Sajmištu, Avijatičarskom naselju, u Rotkvariji i Banatiću.\n– Ovi tretmani su izvedeni čim je monitoring pokazao prisustvo invazivne vrste komaraca. Pet ekipa sinoć je radilo tretmane navedenih naselja ULV generatorima postavljenim na automobile, dok su dve ekipe sprovele juče i danas direktne tretmane na samim mikroizvorištima azijskog tigrastog komaraca kojima je bilo moguće prići, objašnjava menadžer za odnose sa javnošću „Ciklonizacije“ Dario Aćimović, i kaže da je u prethodnom periodu sproveden i tretman protiv larvi tigrastog komaraca na poznatim mikro izvorištima u navedenom delovima grada.\nPrema njegovim rečima, iskustva “Ciklonizacije” pokazuju da su izvorišta tigrastih komaraca (Aedes albopictus) u urbanim sredinama Novog Sada pre svega zapuštena dvorišta privatnih kuća i preduzeća, ali I kišničare, septičke jame, odlođene stare gume, slivnici, šahtovi, saksije za cveće, burad, kofe kao i sve posude u kojima se nakuplja kišnica. Na terenu su, kaže, uzorkovane larve tigrastog komarca i iz mikro izvorišta kao što su pivske flaše, konzerve, ambalaže u kojima je bilo dovoljno nutrijenata i vode da se formira celokupan razvojni cikus ove vrste.\n– Ovakva izvorišta u domaćinstvima neophodno je prekriti ili ukloniti kako se ne bi nakupljala voda. Ukoliko građani u svom dvorištu ili okolini poseduju kišničare, šahtove, burad i druge posude sa vodom taj problem mogu da prijave našem call centru na 021/641 23 22. Naše ekipe će po dojavi sprovesti detaljan pregled terena i ako je potrebno izvesti larvicidni tretman. Na taj način sprečićemo zajedno širenje ove agresivne vrste komaraca, objašnjava Aćimović.\nInače, stručnjaci “Ciklonizacije“ zvanično su odrasle jedinke tigrastog komaraca u Novom Sadu detektovale 2018. godine. Od tada se, u saradnji sa gradskom upravom, ova vrsta posebno prati i izvode se ciljani tretmani njihovog suzbijanja. Grad Novi Sad jei prva lokalna samoprava u Jugoistočnoj Evropi i Srbiji koja je postavila sistem detekcije i uništvanja azijskog tigrastog komarca.\nTokom proteklih sezona detektovano je širenje ove invazivne vrste iz prvobitnih rezervoara u okolini Partizanske ulice po obližnjim delovima grada – Detelinari, Banatiću, Sajmištu, Salajci, Rotkvariji, Novom Naselju i Avijatičarskom naselju.\n– Činjenica je da poslednjih godina nije bilo prave zime i kontinuiranih niskih temperature, te je očekivano i to što nije bilo prirodne redukcije njihove brojnosti. Zato naši stručnjaci od početka sezone prate brojnost i rasprostranjenost ove vrste komaraca i kada god se ukaže potreba izvode tretmane, kaže Aćimović.\nTigrasti komarac je invazivna vrsta, poreklom iz Jugoistočne Azije, koja se poslednjih godina širi po Evropi. Do širenja dolazi zbog povećenog i ubrzanog prometa roba u svetu, ali verovatno i zbog izmenjenih klimatskih uslova poslednjih godina. Ono što odlikuje tigraste komarce je činjenica da im je za reprodukciju dovoljna i izuzetno mala količina vode. Reč je o komarcima koji su obično sitniji od domaćih rečnih i urbanih komaraca, ali i izuzetno agresivnim u traženju krvnog obroka. Pri tome, za razliku od domaćih koji uglavnom imaju pik ujutro i uveče, tigrasti komarci su aktivni i “grizu” veći deo dana.


Kikina vizija i dalje ruši prepreke - Užicka Republika Press\nManifestacija “Kikini dani”, po četvrti put je okupila poštovaoce vizije koju je u Udruženju distrofičara Zlatiborskog okruga iz Užica, postavila Tijana Petrović Kika (1985 – 2013), dugogodišnja portparolka udruženja i aktivistkinja zalažući se za stvaranje jednakih mogućnosti za osobe sa invaliditetom. Dodeljene nagrade pobednicima literarnog i novinarskog konkursa, a “Cvet jednakosti” uručen je i Žarku Jankoviću, zaposlenom u JP “Užice razvoj” koji je od 2006. godine član akcionog tima u okviru projekta “Užice bez prepreka”.\nJanković je istakao da je prijatno iznenađen nagradom, dodajući da posao koji obavlja podrazumeva stručnu pomoć u prevazilaženju prepreka sa kojima se osobe sa invaliditetom u Užicu naročito susreću. Od 2006. godine od kada sam u akcionom timu u okviru projekta “Užice bez prepreka” gotovo da sam u svakodnevnoj komunikaciji sa osobama iz ovih udruženja.\nIako je Užice grad sa najgorom mogućom konfiguracijom terena za invalidna lica, u poslednjih nekoliko godina uradili smo dosta pešačkih rampi na trotoarima i prilaza privatnim kućama,a postavili smo i semafore za slepa i slabovida lica, navodi Janković.\nOn naglašava da u Užicu zbog konfiguracije terena ni u jednom objektu gde su rađene pristupne rampe bilo je nemoguće izvesti pravilan nagib od 7%. Bez obzira na to osobe kojima su potrebne rampe zadovoljni su i postavljenim nagibima, kaže Janković.\nSrednjoškolci učesnici literarnog konkursa kroz svoje radove dokazuju da sve bolje razumeju probleme sa kojima se susreću osobe sa invaliditetom.\nOve godina porodica pokojne Tijane Petrović obezbedila je nagrade za pobednike literarnog konkursa. U jakoj konkurenciji najbolji su bili Vukašin Sretenović, učenik Tehničke škole, druga nagrada pripala je Nikoli Milovanoviću, učeniku drugog razreda Gimnazije, dok je treće plasirani takođe učenik Gimnazije, Vuk Grujičić.\nPo rečima predsednice žirija, Biljane Grujučić plan za narednu sezonu i aktivnosti koje će biti u okviru pete tradicionalne manifestacije “Kikini dani” je da se literarni konkurs bude otvoren za učenike svih srednjih škola na području Zlatiborskog okruga.\nSveukupni pobednik novinarskog konkursa je Stevo Lapčević iz “Sremskih novina”, kome je pripala i nagrada za najbolji prilog u štampanim medijima, dok je Neveni Vrtulek iz Radio Novog Sada pripala nagrada za najbolji radijski prilog. U kategorijama TV i online – nagrade nisu dodeljene.\nGovoreći o tekstu za koji je nagrađen Lapčević je istakao da je pisao o životu i radu Radovana Vekića iz Sremske Mitrovice koji vodi Udruženje osoba sa Daunovim sindromom. Junak pobedničke priče takođe ima dete Daunovca za koje se bori već 30 godina. Po rečima nagrađenog novinara, Vekić je specifičan, jer je u stalnoj potrazi za osobama sa ovim problemom počev od porodilišta do prepoznavanja na ulici. Najmlađu osobu Vekić je upravo otkrio u porodilištu pre nekoliko meseci, dok je najstarijeg člana priključio aktivnostima udruženja tek u 63 godini, jer su ga ranije roditelji skrivali, prepričava nagrađeni članak sveukupni pobednik drugog nacionalnog novinarskog konkursa “Cvet jednakosti”.\nNevena Vrtulek, dobitnica nagrade za najbolji radijski prilog u programu Radio Novog Sada ističe da često govori o aktivnostima u školi za osnovno i srednje obrazovanje “Milan Petrović”. Ističe da se u pomenutoj školi velika pažnja posvećuje učenicima a da je akcenat osposobljavanju polaznika za život uz pomoć brojnih asistivnih pomagala. Pobednički rad govori o socijalnom preduzeću “Filipus” za pravljenje i konkurentnu prodaju soda-vode, koje je otvoreno u porodičnoj kući i delu imanja u Šajkašu i koje je učenicima škole “Milan Petrović”, ujedno i članovima udruženja “Vera, ljubav, nada”, dao na upravljanje profesor Miodrag Miša Blizanac, navodi Vrtulek.\nPodsećamo, članovi udruženja su godinu nakon Tijanine prerane smrti pokrenuli manifestaciju tokom koje osobe sa invaliditetom pokazuju kreativno stvaralaštvo, aktivizam i potencijale. U kulturno zabavnom programu učestvovali su polaznici muzičke škole Proart, baletskog studija Marija Maga Magazinović, pesnici i recitatori.\nManifestaciju “Kikini dani” podržalo je Ministarstvo rada, boračkih i socijalnih pitanja, grad Užice, Prvi partizan, Impol Seval i JKP “Bioktoš”.


Zbog nepoštovanja preventivnih mera zaštite od epidemije, inspektori su do sada obavili više od 33.600 kontrola u Srpskoj, u kojima su izrečene kazne u iznosu od 251.000 evra.\nDo sada je za 50 ugostiteljskih objekta u Srpskoj izrečena mera privremene zabrane rada, podaci su Inspektorata RS, piše Srpskainfo.\n– Inspektori će i u narednim danima nastaviti s kontrolama poštovanja preventivnih mera, u skladu sa Zaključcima Republičkog štaba za vanredne situacije i preporukama Instituta za javno zdravstvo RS. Pozivamo privredne subjekte i građane da i dalje ostanu odgovorni i dosledni u poštovanju preventivnih mera i da na taj način daju svoj doprinos u borbi protiv korona virusa – poručili su iz Inspektorata RS.\nViše puta je naglašeno da cilj kontrola nije kažnjavanje, već obezbeđivanje primene propisa, odnosno zaštite zdravlja i života građana.\n– Poslovni subjekti koji poštuju mere i organizuju svoj rad u skladu s preporukama Instituta za javno zdravstvo RS, ne treba da brinu zbog dolaska inspektora. Međutim, svako neodgovorno ponašanje i nesavesni pojedinci koji ugrožavaju zdravlje građana biće strogo sankcionisani – više puta su upozorili iz Inspektorata RS.


Konjufca: Potrebna nam je saradnja sa ALB i u vezi dijaloga\nTanjug 7. juna 2021. 12:22\n„Trenutno se suočavamo sa Specijalnim sudom, gde se nalazi nekoliko vođa OVK. Moramo da uskladimo naše poteze kako bi smo prevazišli izazove sa što manjom štetom. OVK nije bila samo rat za Kosovo, naš sveti rat, već za celokupnu albansku naciju i kao takva se mora posmatrati i zaštititi“, rekao je Konjufca.\nRuči je rekao da Tirana ceni stav i razboritost Prištine u dijalogu sa Beogradom.\n„Srbija danas pokušava da veliča svoje kriminalce. Vreme radi za Kosovo, jer je Kosovo na pravoj strani istorije“, rekao je Ruči.\nKonjufca se ranije danas sastao sa albanskim predsednikom Iljirom Metom, međutim, nije izdato nikakvo saopštenje o tom sastanku.


Lideri probosanskog bloka podržali bojkot nedeljnih izbora u Srebrenici - Svet - Dnevni list Danas\nPočetna » Svet » Lideri probosanskog bloka podržali bojkot nedeljnih izbora u Srebrenici\nLideri probosanskog bloka podržali bojkot nedeljnih izbora u Srebrenici\nPredstavnici probosanskih stranaka danas su u Srebrenici podržali bojkot ponovljenih izbora u tom gradu.\n0Piše: Beta 18. februara 2021. 17.38\nFoto: EPA-EFE/FEHIM DEMIR (arhiva)\nOni smatraju da je Centralna izborna komisija BiH (CIK) donela po Bošnjake nepravednu odluku o poništavanju glasova samo s redovnih biračkih mesta, dok nije omogućeno ponovno glasanje iz inostranstva.\nNa taj način, kako su ranije navodili čelnici Inicijative „Moja adresa – Srebrenica“ onemogućeno je glasanje oko hiljadu iz Srebrenice koji sada žive u inostranstvu.\nAlija Tabaković koji je bio kandidat stranaka probosanskog bloka za načelnika Srebrenice, izjavio je da su danas predali apelaciju Ustavnom sudu BiH u vezi sa svojim stavom o održavanju izbora u nedelju.\n„Ovi izbori su za nas nepravedni, jer smo zbog grešaka, posebno u glasanju dijaspore, dovedeni u nepravedan položaj“, kazao je Tabaković.\nOn je naveo da je upućen poziv svim njihovim biračima da ne izadju na izbore, ali da se, kako je istakao, „neće ljutiti“ ni na one koji ipak budu galasali. „Mi se ovde borimo za svakog gradjanina u Srebrenici“, kazao je Tabaković.\nU Potočarima su danas bili lideri Demokratske fronte (DF) Željko Komšić, Naroda i pravde Elmedin Konaković, Stranke za BiH Amer Jerlagić, PDA Mirsad Kukić i SDP-a Nermin Nikšić.\nU ime SDA na sastanku je bio Edin Ramić, SBB je poslao Anisa Krivića, a Naša stranka generalnog sekretara Nihada Uku.\nBiH, Izbori, SrebrenicaBeograd\nU BiH još gotovo 100 preminulih od posledica korona virusa


Raspisana poternica za bivšim direktorom Državne bezbednosti Severne Makedonije – Okvir\nMinistarstvo unutrašnjih poslova Severne Makedonije raspisalo je nacionalnu poternicu za bivšim direktorom Državne bezbednosti Sašom Mijalkovom, kome se sudi zbog masovnog prusluškivanja.\nPolicija nije uspela da nađe Mijalkova kada mu je u nedelju uveče skopski krivični sud odredio kućni pritvor pred izricanje presude u slučaju nazvanom „Target-Tvrđava“. Tužilaštvo je za njega međutim tražilo zatvorski pritvor zbog mogućnosti bekstva.\nPolicija, koja je trebalo da mu uruči rešenje suda, nije ga u nedelju našla u njegovoj kući u elitnom naselju u podnožju brda Vodno u Skoplju.\nPolicija je bivšeg šefa tajne službe, u vreme vlasti Nikole Gruevskog čiji je rođak, tražila i u hotelu „Meriot“ u centru Skoplja, za koji se piše da je u njegovom vlasništvu i u još jednom njegovom stanu.\nMinistarstvo unutrašnjih poslova je najvilo da će od suda zatražiti raspisivanje i međunarodne poternice za Mijalkovom.\nPremijer Zoran Zaev je izjavio da je razočaran, ali da očekuje da Mijalkov bude nađen i da se „suoči s pravdom“. Ukoliko se to ne desi, Zaev će „tražiti odgovornost svakog ko je pogrešio“, bez obzira da li se radi o policijskim i obaveštajnim službama, ministru unutrašnjih poslova i drugima.


Podrška Borisu Jeriniću za gradonačelnika Doboja - Top Portal\nNaslovnica Vijesti BiH Podrška Borisu Jeriniću za gradonačelnika Doboja\n9. septembra 2020. 14:39\nStevandić je zadovoljan brzim rastom i napretkom Ujedinjene Srpske u Doboju, te kvalitetnom listom za odbornike na lokalnim izborima koji će biti održani u novembru.\n„Naša odbornička lista i budući odbornici daće pun doprinos da Doboj živi bolje, da se razvija, sačuva ljude i postane mjesto gdje se bolje živi“, izjavio je Stevandić novinarima, tokom predstavljanja odborničke liste ove partije u Doboju.\nStevandić je naglasio da je Tim za razvoj Ujedinjene Srpske na osnovu analize dao podršku Jerinićevoj kandidaturi za gradonačelnika, jer je procijenjeno da je on faktor razvoja ove lokalne zajednice koji može da pomiri institucije na nivou Republike Srpske i BiH, od čega ovaj grad može da ima samo koristi.\nNosilac liste Ujedinjene Srpske za odbornike u dobojskom parlamentu Rankica Panić očekuje dobar izborni rezultat, navodeći da u izbornu trku ulaze sa 34 kandidata, za koje je naglasila da su odgovorni ljudi sa poslovnim karijerima, kao i mladi koji imaju viziju razvoja Doboja.\nPrema njenim riječima, ova partija nudi program zasnovan na prijedlozima i rješenjima za aktuelnu ekonomsku situaciju, s ciljem da se adekvatno iskoriste raspoloživi prirodni resursi, privuku novi investitori i obezbijedi zapošljavanje.\nJerinić je za podršku zahvalio Stevandiću i dobojskom Odboru Ujedinjene Srpske, ukazavši na dosadašnju dobru saradnju i podršku kroz djelovanje u lokalnom parlamentu, te izrazio nadu da će ona biti nastavljena i nakon izbora, a sve s ciljem razvoja Doboja.\nOn je najavio da će koalicioni sporazum sa ovom strankom biti potpisan prije održavanja izbora i podsjetio da je za svoju kandidaturu za gradonačelnika Doboja već obezbijedio podršku od Demosa, DNS-a, NDP-a i drugih političkih subjekata.\nPromocija odborničke liste Ujedinjene Srpske održana je u Parku narodnih heroja u Doboju.\nPrethodni članakDodik: Usvojiti zajedničku izjavu da je visoki predstavnik remetilački faktor\nNaredni članakUčiteljica u banjalučkoj školi pozitivna na koronu, đaci nisu izolovani


Reproduktivno zdravlje žene-mršavost nije “in” - PharmaMedica\nPočetna Ginekologija Reproduktivno zdravlje žene-mršavost nije “in”\nNaučnici Univerziteta Massachusetts u Amherstu objavili su u časopisu Human Reproduction, rezultate studije o uticaju telesne težine na početak menopuze. Istraživanje je obuhvatilo 80 000 žena a polazna osnova bili su rezultati prethodnih istraživanja kojima je utvrđeno da su visoke i niske vrednosti telesnih masnoća povezane sa reproduktivnom funkcijom.\nPretpostavilo se da će telesna težina žene imati uticaj i na početak klimakterijuma. U istraživanje su bile uključene žene u dobi od 24 do 42 godine i praćene su više od 20 godina. Prikupljane su informacije o njihovoj telesnoj težini, visini, građi i uzimanju hormonske terapije.\nPokazalo se da je rizik od rane menopauze trostruko veći kod žena s indeksom telesne mase (BMI) ispod 18,5, a da žene čiji je BMI između 25 i 29,9 imaju 30 % manji rizik da će doživeti ranu menopauzu.\nŽene koje su imale BMI niži od 17,5 u dobi od 18 godina imale su 50 % veći rizik da će ući u prevremenu menopauzu u odnosu na druge žene.


Blog | Apa-press\nPADA BROJ OBOLELIH, REVAKCINISANO 3351\nAktuelnom epidemiološkom situacijom, kao i prethodnih nedelja, bavili smo se i ovog utorka. Evidentan je manji broj građana koji su se javljali na preglede prethodnih sedam dana, a o konkretnim brojkama je govorila pomoćnica direktora Doma zdravlja Apatin Branka Bajić. Na teritoriji opštine Apatin trenutno imamo 184 sugrađana koji su imali pozitivan nalaz na virus Kovid 19. Broj građana koji se dnevno javlja na pregled bude do 20, dok broj pozitivnih oscilira i u proseku bude desetak, rekla je Branka Bajić. Pomoćnica direktora Doma zdravlja nam je rekla i da vakcinacija teče po planu, te da imamo ukupno 3351 revakcinisanog građanina naše opštine. Poziv na vakcinaciju građana po selima je naišao na odlične reakcije. Imamo, mimo spiskova koje dobijamo iz ministarstva, preko 500 prijavlj...\nFudbaleri Sloge iz Čonoplje suta od 16 časova gostuju u Rumi gde će ih u sklopu 27. kola Srpske lige Vojvodina ugostiti domaći 1. Maj. Čonopljance su mnogi već prežalili i vide ih jednom nogom u Vojvođanskoj ligi, što bi za njih mogla biti olakšavajuća okolnost u duelu sa favorizovanim Rumljanima. Nema sumnje da je situacija unutar Sloge pomalo nestabilna i da nedostaje jedna pobada koja bi koliko toliko povratila pozitivnu atmosferu, jer ekipa igra dosta dobro u polju, stvara prilike, ali ih ne uspeva pretvoriti u pogotke koji su najbitniji u celoj utakmici. Možda će sutrašnja utakmica pomoći fudbalerima Sloga da dokažu da u preostalim susretima neće biti lak protivnik i da će se boriti sve dok postoje izgledi da se sačuva status srpskoligaša. U prilog im ide podatak da ekipa koju bodovn...\nFudbalerima odžačkog Tekstilca trebalo je samo sedam prolećnih kola da od minus tri dođu do plus šest bodova na tebeli Vojvođanske lige Sever. Pobedom od 1:0 u derbiju protiv Vojvodine u Bačkom Gradištu, čini se da su izabranici trenera Slobodana Bačića rešili veliki deo posla i na najboljem su putu da od jeseni zaigraju u Srpskoj ligi Vojvodina. Odžačani su ovog proleća nanizali šest pobeda i jedan remi. Taj rezultat ostali rivali nisu uspeli da isprate, pa trenutno imaju veliki bodovni zaostatak koji kako sada stvari stoje, teško da ga mogu dostići. Nakon poslednjeg susreta i pobede u derbiju iz protivničkog tabora stižu pritužbe sa kojima bi želeli da umanje uspeh Bačićeve čete. -Svako ima pravo da gleda utakmicu iz svog ugla. Žao mi je što pogodak nismo postigli ranije iz nekoli...\nBSK – BUDUĆNOST (Mladenovo) 0:0 (više…)\napr122021 od ApapressNo Comments\nFudbaleri Sloge nakon poraza na svom terenu 0:1 u duelu protiv Dunava iz Starih Banovaca sve su bliži ispadanja iz Srpske lige Vojvodina. Čonopljanci su izgubili još jednu utakmicu u kojoj su bili mnogo bolji rival, ali im je po ko zna koji put sreća okrenula leđa. Mnogo šansi, od kojih se neke ubrajaju u one stoprocentne, napadači Sloge nisu znali da iskoriste, pa ih je na kraju za promašaje stigla kazna. To ne sme umanjiti pobedu gostiju, pogotovo što su na golu imali sjajnog Markovića koji je uspavao da zaustavi lopte koje su već viđene u mreži. Golman gostiju je najzaslužniji što je Dunav slavio, a tri boda je doneo rezervista Krantić koji je u 76. minutu postigao jedini pogodak na utakmici. Ostalo je još dosta da se igra i teoretski ima nade da se Sloga izvuče iz veoma teške i nezahv...\nRadnički 1912 poražen je u susretu 27. kola Srpske lige Vojvodina na gostovanju u Bečeju od istoimenog domaćina sa 2:5 (1:2). Ovako ubedljiv poraz je posledica ne igranja skoro pola tima standardnih prvotimaca koji su što zbog parnih kartona, a što zbog povreda izostali sa ove ustakmice. U timu nisu bili kapiten Šveljo, potom Antunić, Slavuljica, Stojaković, Unković i Milisavljević, a tokom drugog poluvremena u igru su ušli nedovoljno oporavljeni Radovanović, Molnar i Goronjić. Ipak i u tako oslabljenom sastavu Somborci su poveli u 13. minutu preko Pjošte, ali veoma mlada ekipa nije uspela da sačuva tu prednost pred naletom iskusnijih domaćih fudbalera koji su na kraju slavili sa pomenutih 5:2, a za Radnički 1912 gol je u 65. minutu postigao Vemić. I pored poraza Soborci su dobro kotirani...\napr102021 od ApapressNo Comments\nPoslednjih nekoliko godina fudbal je u Somboru ponovo postao aktuelna tema razgovora. Niko, kome je barem malo stalo do razvoja sporta u gradu zelenila, ali i široj okolini, ne može biti ravnodušan kada vidi uspehe kako seniora tako i mlađih selekcija Radničkog 1912. Klub koga pojedinci žele osporiti i kome lepe političku etikutu, dobrom organizacijom i vrhunskim rezultatima demantuje sve glasine i krupnim koracima gazi ka mestu na fudbalskoj mapi gde Sombor pripada, odnosno gde je nekada davno boravio. Mada bi mnogi svu energiju i sredstva uložili u rezultate prvog tima i sa njima se hvalili, sadašnja uprava Radničkog 1912 akcenat baca na rad sa decom, koja su im prioritet i u čijim redovima treba tražiti dobre sportiste, savesne građane i ljude koji će jednog dana preuzeti sve vitalne fu...\n1 2 … 252 Sledeće\nSJAJNI ŽAKOVCI DEKLASIRALI SPARTAK 10. decembra 2020.\nODBOJKA – APATINKE UBEDLJIVE PROTIV MERKURA – PRIGREVČANKAMA POBEDA PROTIV GOXIN-A


Inovacije – Istraživanje & Razvoj - ISOMAT\nGlavna Strana > Discover the world of ISOMAT > Inovacije – Istraživanje & Razvoj\nISOMAT karakteriše strastvenost prema inovacijama i posvećenost razvoju novih proizvoda. Iz tog razloga, naša kompanija poseduje potpuno organizovano odjeljenje za istraživanje i razvoj, koje se sastoji od 5 različitih hemijskih laboratorija i opremljenog specijalizovanim naučnim kadrom koji svake godine razvija 10-20 novih proizvoda, u skladu sa promenljivim potrebama tržišta i najnovijim tehnološkim razvojem u građevinskom sektoru. Istovremeno, odeljenje za istraživanje i razvoj poboljšava naš trenutni portfolio proizvoda u skladu sa potrebama ili zahtevima tržišta.\nKreiranje novih proizvoda je neophodan proces koji je od suštinskog značaja za strategiju stalnog razvoja naše kompanije kako u Grčkoj, tako i na posebno zahtevnim stranim tržištima.\nU proteklim godinama smo se posebno usredsredili na razvoj proizvoda za obnavljanje i popravke. U tu svrhu smo u velikoj meri obogatili našu kategoriju proizvoda za popravke i razvili smo mnoge nove linije ukrasnih ili renoviranih predmeta. Najvažnija grupa proizvoda koju smo razvili bili su boje ISOMAT COLOR SYSTEM-a za unutrašnje ili spoljašnje površine, što je otvorilo put uspešnom ulasku ISOMAT-a na posebno konkurentsko tržište industrijskih boja. Naš asortiman boja se unapređuje svake godine novim i specijalizovanijim predmetima, kao što su ISOMAT linija za zaštitu od drveta koja je poznata po vrhunskom kvalitetu.\nLinije proizvoda mikrocementa i dekorativni premazni sistemi za podove i zidove, koji su postigli znatan prodor na mnogim tržištima zahvaljujući njihovom kvalitetu i krajnje atraktivnom konačnom rezultatu, u potpunosti su relevantni za proces renoviranja i estetskog remodeliranja unutrašnjih i spoljašnjih prostora.\nŠto se tiče izgradnje energetskih radova za nadogradnju, koji su podržani i ojačani programima EU, razvili smo liniju integrisanih proizvodnih sistema za spoljašnju toplotnu izolaciju, odnosno ISOMAT THERMOSYSTEM i KELYFOS, oba sertifikovana na bazi ETAG 005, koja predstavljaju odlično rešenje za renoviranje zgrada, sve dok doprinose revitalizaciji njihovin fasada.\nŠtaviše, u 2012. godini ISOMAT je napravio značajnu investiciju za stvaranje kompletne vertikalno integrisane proizvodne fabrike proizvoda na bazi poliuretana, obogaćujući portfolio kompanije inovativnim ISOMAT POLYURETHANE SYSTEMS-om, koji uključuju hidroizolacione materijale, podne obloge, zaptivače, prajmere i lepkove. ISOMAT je trenutno jedna od retkih kompanija koja poseduje takvu tehnologiju u građevinskom materijalu u svetu, dajući kompaniji konkurentnu prednost za dalji razvoj prodaje i prodora na nova tržišta.


Vijeće naroda RS-a 20. oktobra o vetu Bošnjaka - Klix.ba\n8.10.2015. u 14:18\nVijeće naroda RS-a će 20. oktobra razmatrati veto Kluba Bošnjaka na odluku Narodne skupštine RS-a o imenovanju Komisije za provođenje referenduma u RS-u o pravosudnim institucijama BiH.\nNa istoj sjednici bit će riječi i o drugom vetu bošnjačkog kluba, na sastav Regulatorne komisije za energetiku RS-a, u kojoj nema članova iz reda bošnjačkog naroda, potvrdio je za Fenu potpredsjedavajući Vijeća naroda Kemo Čamdžija.\nUkoliko se o ovim pitanjima ne postigne dogovor na Vijeću, bit će sazvana zajednička komisija Vijeća naroda i Narodne skupštiena RS-a, a ako dogovora ni tad ne bude, konačnu riječ dat će Ustavni sud RS-a.\nČamdžija je istakao da je stav Bošnjaka da je bespredmetno da se imenuje Komisija za provođenje referenduma, jer smatraju da je i sama odluka o tom referendumu neustavna.\nNaglasio je da iako je završena procedura u Ustavnom sudu RS-a povodom odluke o referendumu, nije u Ustavnom sudu BiH.\nKada je u pitanju odluka o izboru članova Regulatorne komisije za energetiku, ukazano je na diskiminirajuće elemente, jer u sastavu te komisije nema predstavnika bošnjačkog naroda.\nOčekuje da se o ovom pitanju postigne dogovor na Vijeću ili na zajedničkoj komisiji.\nPodsjećanja radi, Klub Bošnjaka u Vijeću naroda RS-a stavio je 1. oktobra veto na odluku Narodne skupštine RS-a o imenovanju Komisije za provođenje referenduma u RS-u o pravosudnim institucijama BiH.\nŠef ovog kluba Mujo Hadžiomerović pojasnio je tada da je pokrenuto pitanje zaštite vitalnog nacionalnog interesa na odluku o referendumu u RS-u o pravosudnim institucijama BiH, jer je za Bošnjake neprihvatljiva kao i sama odluka o referendumu.\nPodsjetio je i da je komisiju predlagač trebao da predloži i prilikom same odluke o referendumu u RS-u, te da je pitanje zašto je ovaj proces odvojen.\nMeđutim, ona ne može da stupi na snagu, ako ne dobije potvrdu u Vijeću naroda RS-a, odnosno u klubovima Bošnjaka, Hrvata, Srba i ostalih naroda.\nOdluka Narodne skupštine RS-a o referendumu u RS-u o pravosuđu BiH, usvojena 15. jula, još nije ni objavljena u "Službenom glasniku RS“, što znači da nije ni stupila na snagu.\nMujo Hadžiomerović Vijeće naroda RS\nKlub Hrvata u Vijeću naroda RS: Smanjen broj zaposlenih Hrvata u MUP-u RS\nBošnjaci uložili veto na zaključke NSRS-a u vezi revizije presude protiv Srbije\nHadžiomerović: Za Bošnjake 9. januar kao Dan RS-a ne postoji\n22.12.2016. u 14:47\nTurska: Djeca pronašla granatu u blizini škole, devetogodišnjak poginuo\n08.10.2015. u 13:54


Kako povećati energetsku efikasnost prostora? | Energetski portal Srbije\n06.04. 2021 Vesti\nEnergetska efikasnost postala je nov postulat poslovanja. Težnja za manjom potrošnjom energije i njenom obnovljivošću prati svakodnevna nastojanja da se racionalizuje eksploatacija izvora energije i da se doprinese očuvanju prirodnih izvora. Building Management System (BMS), sa proizvodima i rešenjima za nadzor i upravljanje opremom u „pametnim zgradama“, jedan je od primera najsavremenijih sistema u oblasti upravljanja energijom.\nOko 60 odsto upotrebe električne energije odlazi na zgrade, procenjuje Međunarodna energetska agencija, a zgrade su odgovorne za 30 odsto emisije gasova sa efektom staklene bašte. Uvođenje zelenih rešenja nije samo klimatski prihvatljivo već i profitabilno ulaganje, pri čemu je World Green Building analizirao da su troškovi održavanja i rada ekološki svesnih objekata 14 odsto niži od troškova tradicionalnih zgrada.\nU zgradi koju odlikuje savremen eksterijer i rešenja budućnosti, uz stvaranje ugodnog radnog okruženja, istovremeno je povećana i energetska efikasnost prostora povezivanjem svih instaliranih sistema na jedinstvenu „user friendly“ softversku platformu EcoStruxure Building Operation (EBO), razvijenu od strane Schneider Electric-a.\nPrimena poslednje generacije „otvorenih“, end-to-end IoT (Internet of Things) kontrolera, senzora i uređaja u celom prostoru omogućila je povezivanje izvorno različitih sistema kao što su razvodni elektroormani, kontrola pristupa, grejanje i klimatizacija, osvetljenje, automatizovane roletne i žaluzine, alarmni sistemi protiv poplave u jedinstven, automatizovani sistem nadzora i upravljanja u realnom vremenu. Dodatno, nadzor i upravljanje sistema omogućeno je i kada su zaposleni van kancelarija, upotrebom aplikacija za pametne uređaje poput pametnih telefona, tableta.\nU zgradi koja podržava koncept „Workplace of the future“, u kojoj se nalazi i beogradska kancelarija Razvojnog centra kompanije Schneider Electric, primenjena su i njihova dobro poznata rešenja BMS i KNX proizvoda za nadzor i kontrolu grejanja, klimatizacije, rasvete, roletni, zavesa, kao i najnoviji proizvod Schneider Electric-a PowerTag, najmanji bežični senzor za nadzor i merenje energije, kao deo Smart Panel rešenja za razvodne elektro ormane.\nKompaktni i jednostavni za ugradnju direktno na minijaturne prekidače, PowerTag senzori ne zahtevaju dodatni prostor i ožičenje i kao takvi predstavljaju odlično rešenje za postojeće ili nove razvodne ormane. Bežičnim putem prenose potpune i precizne podatke o svim električnim opterećenjima, čime se postiže praćenje stanja električnih instalacija i povezane opreme. Dodatno, slanje alarmnih e-poruka u realnom vremenu, u slučaju bilo kakvih nepravilnosti u radu minijaturnih prekidača (gubitak napona, preopterećenje), sve više ih čine nezamenjivim proizvodom u „kritičnim instalacijama“ gde se želi obezbediti kontinuirano, besprekidno, napajanje električnom energijom. Zato su ova rešenja posebno pimenjiva u bolnicama, laboratorijama, data-centrima, baznim stanicama telekom operatera, u industriji.


Pribilović: Vlada posvećena digitalnom razvoju i moderniazciji javne uprave | Aktuelno\nNaslovna CRNA GORA Pribilović: Vlada posvećena digitalnom razvoju i moderniazciji javne uprave\nMinistarka javne uprave Suzana Pribilović na ministarskom panelu\nVlada Crne Gore posvećena je digitalnom razvoju i modernizaciji javne uprave, kazala je ministarka javne uprave Suzana Pribilović na ministarskom panelu.\nKako je kazala, svjesni su da je primjena informacionih tehnologija, interoperabilnost, elektronska uprava i otvoreni podaci, osnova za unapređenje rada javne uprave.\n“Modernizacija javne uprave ide uporedo sa digitalizacijom i građani s pravom očekuju od javne uprave da bude otvorena, transparentna i dostupna građanima. U tom smislu Crne Gore radi na dostizanju ciljeva Digitalne agende za Zapadni Balkan i primjeni EU standarda. Trenutno se odvija više aktivnosti sa ciljem da se svi sistemi konsoliduju i omogući građanima i privredi da dobiju kvalitetnu i brzu uslugu od strane javne administracije, i na taj način smanje biznis barijere“, kazala je Pribilović.\nPrema njenim riječima, digitalna transformacija je tema o kojoj se u Crnoj Gori sve više razgovara na nivou ICT sektora, institucija i međunarodnih organizacija i značajan pomak postoji u razvoju interoperabilnosti, e-demokratije i na polju otvorenih podataka.\n“Digitalno doba zahtijeva transformaciju sadašnjeg poslovanja, ne samo poslovnih procesa u kojima se ostvaruje interakcija sa građanima i privrednim subjektima, već i transformaciju procesa unutar javne uprave. U tom smislu, Vlada Crne Gore, a prije svega, Ministarstvo javne uprave, kontinuirano radi na jačanju međuresorne saradnje korišćenjem različitih mehanizama na projektnom i strateškom nivou. Rezultat ovakvog pristupa je povećanje broja institucija koje učestvuju u procesu razvoja elektronskih usluga, te prihvatanje korišćenja dijeljenih infrastrukturnih i aplikativnih rješenja kojima upravlja Ministarstvo javne uprave, a koje koriste mnogobrojni organi državne uprave“, kazala je Pribilović.


Branislav Jovanović: NE GLUMITE VILE I VILENJAKE NEGO OKREČITE ŠKOLU – NovostiDana.rs\n„Gospodo iz vlasti pre devet godina počeli smo da radimo na projektu sale za fizičko vaspitanje, sa četiri kabineta, pri osnovnoj školi „Mika Antić“ i odmah obezbedili sredstva iz Nacionalnog investicionog plana za završetak ovog projekta.\nNapominjem da smo u našem mandatu završili i veliku sportsku halu u ovoj školi gde se danas održavaju i međunarodna takmičenja u raznim sportovima.\nTakođe smo dogradili još i paviljon sa učionicama u okviru te škole i uradili teren sa veštačkom travom pri školi koji je sada potpuno zapušten“, kaže Branislav Jovanović, odbornik koalicije „Niš, moj grad“ u Skupštini Grada Niša.\nJovanović kaže da u opštini Pantelej nije urađeno ništa već se samo troši novac na politički marketing i paradiranje političara bez rezultata, znanja i obrazovanja.\n„Ova opština je primer propale politike koja se vodi u gradu. Ima li većeg poraza nego činjenica da za osam godina niste mogli da završite ovu školsku salu sa kabinetima“, pita Jovanović.\nMladi iz stranke Slobode i pravde obišli su ovaj objekat koji je u izgradnji kao i zgradu opštine gde su funkcionerima ukazali na nerad, neznanje i jalovu politiku koju vode godinama i pokušali svojim sugestijama da im ukažu koji su prioriteti mladih u ovoj opštini.\n„Rukovodstvo opštine Pantelej troši novac građana na stranačke vile i festivale. Da li je Srpska napredna stranka bitnija od građana i dece koja polaze u školu? Potrudite se barem da okrečite osnovnu školu „Mika Antić“ i da popravite fudbalski teren sa veštačkom travom koji vam je ostavila prethodna vlast. Prethodno rukovodstvo ostavilo vam je i nove učionice, a sada roditelji neće ovde da upisuju decu jer škola liči na sve, samo ne na školu“, zaključuje Radovan Čejović, koordinator omladine Stranke Slobode i pravde u Nišu.


Fotografija: Shutterstock/ VideoBCN\nOsumnjičeni u akciji “Transporter”, koja je prekjuče sprovedena na području BiH, uhapšeni su jer su, između ostalog, za komunikaciju koristili aplikaciju Anom.\nU pitanju je aplikacija koju je osmislio FBI i zahvaljujući kojoj je uhapsio brojne kriminalce širom sveta.\nIzvor portala Srpskainfo, uključen u istragu, pojasnio je da su osumnjičeni, osim aplikacije Anom, koristili i aplikaciju Sky, koju su koristili i brojni kriminalci iz regiona.\nU akciji Transporter uhapšeni su Bojan Cvijetić, nekadašnji savetnik Dragana Mektića u Ministarstvu sigurnosti BiH, zatim Aleksandar Nikolić, Saša Rađević, suspendovani inspektor MUP-a RS-a Mladen Milovanović, Ivan Jurić, Tijana Stojanović, Dragan Kresojević, Siniša Bačić i Igor Knežević, a akcijom su obuhvaćeni i Petar Dukić i Radislav Tešić, koji su izbegli hapšenje.\nAkciju su izveli pripadnici Uprave za organizovani i teški kriminalitet. U utorak su zaplenili 303 kilograma marihuane, vrednosti oko 1,2 miliona maraka. Droga je pronađena u kombiju, koji je povezan s Petrom Dukićem.\nPolicijski izvor otkriva da je kriminalna grupa razbijena i da su prikupljeni brojni dokazi protiv njih.\n“Upravo dekripcijom aplikacije Sky i Anom policija je prikupila dovoljno dokaza o načinu rada, ali i o tome ko je i kakvu ulogu imao u ovoj kriminalnoj grupi”, pojašnjava izvor Srpskainfo.\nZa sada je utvrđeno da je na čelu grupe bio Bojan Cvijetić, a ispod njega u strukturi su bili Dukić, Rađević i Nikolić, dok su ostali uglavnom imali ulogu kurira.\n“Nabavljali su skupocena vozila, koja su dalje slali za Crnu Goru, Kosovo i Albaniju, i tako plaćali naručenu drogu. Uglavnom se radilo o luksuznim vozilima i terencima, čije su cene prelazile i 100.000 maraka”, kaže izvor blizak istrazi.\nDrogu su najčešće nabavljali u Crnoj Gori, Albaniji i Kosovu, zatim je prevozili u BiH te je dalje krijumčarili prema Hrvatskoj i zemljama Evropske unije.\nTokom istrage policija je prikupila informacije da su se trgovinom droge bavili još od 2019. godine i da se sumnja da su zaradili ogromne količine novca.\n“Utvrđeno je da su novac zarađen od trgovine narkoticima pokušavali da ubace u legalne tokove. Sumnja se da su novac ‘prali’ preko svojih firmi, ali i kupovinom i prodajom skupocenih vozila i nekretnina”, ističe pomenuti izvor.\nZbog toga je policija u utorak i sredu oduzela veći broj skupocenih automobila za koje se sumnja da su služili za “pranje” novca.\nU narednom periodu će najverovatnije biti pokrenuta i finansijska istraga protiv osumnjičenih. Nakon kriminalističke obrade svi uhapšeni su predati u nadležnost Tužilaštva BiH, po čijem nalogu je akcija i sprovedena.\nU sklopu akcije pretreseno je i 20 lokacija u više gradova i tom prilikom pronađeni su brojni dokazi.\nMeđu uhapšenim je suspendovani inspektor Milovanović, koji je pre nekoliko meseci uhapšen u centru Banje Luke zbog sumnje da je pomagao u skrivanju Milošu Božoviću, pripadniku škaljarskog klana.\nHapšenje u ovoj akciji za sada je izbegao Petar Dukić. Reč je o osobi koja je ranije više puta hapšena zbog krađe automobila, a poslednji put je priveden zbog toga što se Božović krio u njegovoj kući.\nKako funkcioniše aplikacija Anom\nFBI je godinama tajno vodio i kontrolisao kriptovanu aplikaciju za komunikaciju zvanu Anom, koju koriste kriminalci širom sveta, kako bi prikupljao poruke koje razmjenjuju i nadgledao svu njihovu aktivnost. Prikupljeno je više od 20 miliona poruka na više od 11.800 uređaja koje su koristili kriminalci.\nPreko svog svedoka-saradnika FBI je Anom prvo podmetnuo kriminalcima u Austriji, kao novu, šifrovanu komunikaciju koju niko ne može da prati, prisluškuje i “uđe u nju”.\nSkidanje aplikacije se ogromnom brzinom raširilo po ovoj zemlji, a onda vrlo brzo i šire. Ni ne sluteći šta se dešava, više od 10.000 kriminalaca iz više od 90 zemalja skinuli su aplikaciju Anom, a kako je objavljeno, ovu aplikaciju najviše su koristili mafijaši iz Nemačke, Španije i Srbije. Na kraju je stigla i u BiH.\n“Anom” je jedino mogao da bude instaliran na telefonima koji su kupljeni na crnom tržištu. Sa tih telefona nije bilo moguće obavljati pozive niti slati mailove, a komunikacija se vršila isključivo porukama između onih koji su takođe imali ovu aplikaciju. Tako je bilo potrebno da kriminalac poznaje drugog kriminalca kako bi uopšte mogao da dođe do telefona s ovom aplikacijom.


Keramika u kulturi življenja Evrope od baroka do danas - FOLDER 39\nIzložba Keramika u kulturi življenja Evrope od baroka do danas postavljena je do 27. juna u Muzeju primenjene umetnosti u Beogradu, a ovom izložbom, čiji je organizator Internacionalni muzej keramike u Faenci (Italija), povezano je devet evropskih muzeja koji u svojim kolekcijama imaju značajne zbirke keramike. Osim Muzeja primenjene umetnosti u Beogradu, svoje kolekcije keremičkih predmeta predstavljaju i Državni muzej Porcelanikon iz Zelba (Nemačka), Nacionalni muzej keramike iz Valensije (Španija), Narodni muzej iz Ljubljane (Slovenija), Estonski muzej keramike i porcelana (Estonija), Muzej dekorativne umetnosti iz Praga (Češka), Muzej porcelana iz Rige (Letonija) i Muzej porcelana i galerija u Stouk on Trent (Velika Britanija).\nDevet muzeja predstaviće oko 150 predmeta iz svojih kolekcija keramike, a izložbena postavka je podeljena prema istorijskim periodima i prate je didaktički paneli sa fotografijama iz vremena o kome je reč, kao i kratkim tekstovima. Na jednom mestu može da se prati upotreba keramike i njen razvoj kroz primere iz kulture življenja određene zemalje. Svaki od muzeja učesnika procenio je i analizirao ulogu keramike u životu svoje zemlje tokom vekova, od 1600. godina do današnjih dana. Eksponati su birani ne samo na osnovu toga što čine svojevrstan prikaz istorije keramike, već i kao pokazatelji društveno-antropoloških karakteristika svakog veka. Razmatranje i odabir predmeta – u pogledu oblika, ukrasa i funkcionalnosti – ukazuje na napredak, rast i razvoj jedne epohe i nacije.\nIdeja vodilja celog projekta je da kreira novu zajedničku kulturnu baštinu u oblasti keramike, uz postojanje svesti o stalnom napretku na teritoriji Evrope: bogatstvu iskustava koje i predstavlja naše različitosti, sa ciljem, verovatno preambicioznim, a ipak fundamentalnim, da se stvori operativna mreža za inovacije u oblasti keramike na nivou Evrope.\nFoto: Muzej primenjene umetnosti Beograd


Kako očistiti računar od virusa - Kakopedija.com\nPočetna » Računari » Antivirusi » Kako očistiti računar od virusa\nMaja Prulić 8 фебруара, 2011 Antivirusi 4 komentara 30,518 Pregleda\nRačunarski virusi su jako podmukli, skriveni i kao njihove biološke kolege, stalno mutiraju. Zato je vrlo bitno da znate očistiti računar od virusa.\nako sumnjate na to da je vaš računar zaražen, trebali bi preduzeti neke osnovne korake za utvrđivanje te sumnje, kao i za čišćenje eventualnih virusa.\nU ovom članku ćemo vam dati neke osnovne savete šta trebate uraditi u takvim slučajevima:\n1) Čim posumnjate da je vaš računar zaražen, isključite ga iz svake mreže na koju je prikačen, kao i sa internet konekciju koju imate. Sprečite da se i ostali računari zaraze, ili da u međuvremenu pokupite još neke viruse.\n2) Ako već imate instaliran neki softver za skeniranje virusa, odmah ga otvorite i pokrenite skeniranje.\n3) Ukoliko nemate nikakav antivirus softver, morate nabaviti jedan. Upitajte prijatelja koji on antivirus koristi i da vam pozajmi instalaciju. U krajnjem slučaju, potražite malo po internet forumima, šta ostali ljudi koriste i odakle možete skinuti neke besplatne verzije antivirusa. Evo vam i linkova ka nekim besplatnim verzijama antivirusa:\n– Avira AntiVir Personal – Free\n4) Pokrenite vaš novi antivirus i uključite skeniranje. Još uvek nemojte računar vraćati i priključivati na mrežu.\n5) Imajte strpljenja i sačekajte da antivirus završki skeniranje do kraja. Ako procenite da će to trajati dugo, možete otići na ručak, večeru, neku pauzu, da uradite nešto drugo i vratite se kada se završi ceo proces.\n6) Kada je skeniranje i čišćenje virusa gotovo, povežite ponovo vaš računar na internet i proverite kakvo je sada stanje i da li vam antivirus pokazuje još neke viruse.\n7) Proverite da vaš antivirus zahteva ažuriranje, i ako je to potrebno update-ujte ga na noviju verziju i redovno radite skeniranje računara u potrazi za neželjenim virusima.\n18 новембра, 2011 at 11:12\nTakodje možete proveriti dali vaš računar ima virusa i preko total commander-a tako što ćete proveriti dali neki folder ima ekstenziju .exe, taj folder je zaražen ili je on virus.\n13 фебруара, 2014 at 16:27\navast free – registrujete ga sa bezveznim mejlom i sifrom i aktivira se na 356 dana rada\nskinete sa torrenta SUPERAntiSpyware Professional – sve ocisti\n25 марта, 2014 at 17:20\nto nije istina, da ocisti sve!\n25 фебруара, 2014 at 11:06\ne ovo tražim,nažalost zbog nedostatka vremena,tražila na forumu.hvala


Saopštenje Kluba većnika SDP-a Skupštine VSŽ - Radio Borovo 100,7 FM\nSaopštenje Kluba većnika SDP-a Skupštine VSŽ\nNa inicijativu većnika Duška Simića Klub većnika SDP-a izradio je i u skupštinsku proceduru županije Vukovarsko-sremske uvrstio Predlog Odluke o finansiranju prevoza studenata s područja Vukovarsko-sremske županije, saopštili su iz SDP-a.\nU saopštenju navode kako na području Vukovarsko-sremske županije do sada nije bilo regulisano pitanje prevoza studenata od mesta prebivališta do mesta studiranja, niti je prevoz bio finansiran. Svrha i cilj ove Odluke bili su podsticati, motivisati i omogućiti što većem broju studenata s područja Vukovarsko-sremske županije sticanje fakultetskog obrazovanja, posebno onima koji su težeg socijalnog i finansijskog stanja, a kao što to već rade i neke druge Županije na području Republike Hrvatske.\n– Smatrali smo da ulaganje u mlade mora biti prioritet, jer je to najpametnija lična i društvena investicija, ali istovremeno i dugoročna investicija koja će se automatski odražavati i na stanje privrede naše Županije. Da bi to bilo moguće potrebno je obrazovanje koje je jednako dostupno svima – ističu u SDP-u.\nPodsećaju da je na jučerašnjoj sednici skupštine Vukovarsko-sremske županije predlog odbijen većinom glasova većnika HDZ-a, s obrazloženjem da nije moguće osigurati sredstva iz budžeta za provođenje ove Odluke.\nSmatraju da je vladajuća većina odbijanjem ove odluke dovela u pitanje nastavak obrazovanja studenata koji su težeg socijalnog i finansijskog stanja i još jednom pokazala nebrigu za mlade na području Vukovarsko-sremske županije, ističe se u saopštenju Kluba većnika SDP-a u Županijskoj skupštini.\nDanašnje posete: 216\nUkupan broj poseta: 917836


Varljivo leto 2017: Novi predsednik, novi premijer, novi izbori? - Istinomer\nTim Istinomera 19. 5. 2017.\nMože li Aleksandar Vučić u isto vreme da bude i predsednik Srbije i premijer? Ne. Vučić trenutno obavlja funkciju premijera i neće moći da stupi na funkciju predsednika Republike dok ne podnese ostavku na mesto premijera. Naime, član 115. Ustava Republike Srbije predviđa da Predsednik Republike ne može obavljati drugu javnu funkciju ili profesionalnu delatnost.\nDakle, premijer mora podneti ostavku pre nego što Tomi Nikoliću zvanično istekne mandat trenutnog predsednika Republike (31.05.2017). Inauguracija novog predsednika Aleksandra Vučića može se obaviti već narednog dana. Mandat predsednika počinje kad predsednik Republike položi zakletvu pred Narodnom skupštinom (čl. 10 Zakona o predsedniku Republike).\nSlavlje u SNS nakon pobede Vučića na predsedničkim izborima / FoNet (Imre Sabo)\nPremijer svoju ostavku podnosi predsednici Narodne skupštine koja obaveštava predsednika Republike i javnost. Osim toga, Narodna skupština na prvoj narednoj sednici, bez rasprave, konstatuje da je predsedniku Vlade podneo ostavku i od tog trenutka Vladi prestaje mandat (čl. 20 Zakona o Vladi).\nIako je malo izvesno, jer da je Vučić tako hteo, to bi se dosad i dogodilo – zakonski je moguća i varijanta da trenutni predsednik Vlade ubrza ovaj proces i podnese ostavku već naredne nedelje, a da novog mandatara za sastav Vlade odrede trenutni predsednik Republike Nikolić, koji ga zatim predlaže predsednici Narodne skupštine Maji Gojković.\nIsto tako moguć je (i najverovatniji) scenario po kome novi predsednik Republike – Aleksandar Vučić položi zakletvu i postane predsednik Republike pa predloži novog mandatara za sastav Vlade.\nDa li i kako je moguće da Vučić izazove vanredne parlamentarne izbore, kako se to u medijima spekuliše?\nSituacija sada izgleda ovako: od trenutka kada Narodna skupština konstatuje ostavku predsednika Vlade, novi predsednik Republike Aleksandar Vučić dužan je da pokrene postupak za izbor nove Vlade – to znači da zakazuje razgovor sa listom koja je dobila najviše glasova na parlamentarnim izborima 2016, a na kojem treba da se utvrdi novi mandatar.\nOd tog trenutka nadalje moguće je nekolike opcije a) Ukoliko je sve u redu i predsednik predloži novog premijera, novu vladu bira Narodna skupština, na predlog kandidata za predsednika Vlade (čl.15 Zakona o Vladi).\nb) Ukoliko Narodna skupština ne izabere novu Vladu u roku od 30 dana od dana konstatacije ostavke predsednika Vlade, predsednik Republike je dužan da raspusti Narodnu skupštinu i raspiše izbore (čl. 132. Ustava).\nc) Postoji i treća, najmanje verovatna opcija – a to je da Vučić ne predloži mandatara za sastav nove Vlade, ali i u tom slučaju važi isto pravilo – ako u roku od mesec dana nema novog mandatara – ide se na izbore.\nPovodom navoda iz pojedinih medija da bi vanredni parlamentarni izbori mogli da budu održani u avgustu mesecu – Zakon o izboru narodnih poslanika predviđa da od dana raspisivanja do dana održavanja izbora ne može proteći manje od 45 ni više od 60 dana (Čl26. Zakona o izboru narodnih poslanika).\nPrema tome, izbori u avgustu su mogući, sa tim što bi do izbora nove Vlade Ivica Dačić kao prvi potpredsednik predsedavao postojećom, tehničkom Vladom.\nNaslovna fotografija: Imre Sabo/FoNet


Australijski mediji: Uhapšeni biznismen se trkao jahtama pre 3 nedelje\nAustralijski milioner i poznati biznismen Rohan Arnold, koji je u utorak uhapšen u Beogradu zbog sumnje da je učestvovao u međunarodnom švercu kokaina, pre samo tri nedelje učestvao je u trci jahti od Sidneja do Hobarta, prenela je autralijska štampa.\nTamošnji mediji, takođe, navode da hapšenje Arnolda, koji se bavi čelikom i trgovinom stoke, neće odložiti otvaranje nove stočne pijace kompanije "Mortlejk" (Mortlake) u australijskoj državi Viktoriji, koje je planirano za sledeću nedelju.\nArnold je, jedan od direktora SELKS-a, matične kompanije "Mortlejka" pa je bilo očekivano i njegovo pojavljivanje na otvaranju nove stočne pijace.\nPrema pisanju australijske štampe, nakon hapšenja Arnolda u Srbiji, autralijska federalna policija u sredu obavila pretres njegovog doma u Marambejtmenu, kao i poslovnih prostorija u Golburnu.\nPolicijski službenici pretražili su i njegove objekte u Džeiru i Kanberi.\nPAO U NEMAČKOJ Albanac uhapšen zbog šverca 613 KILOGRAMA KOKAINA\nNa aerodromu u Sofiji zaplenjeno 10 kilograma kokaina


Pomoćnik državnog sekretara SAD Filip Gordon razgovarao sa predsjednikom Srbije Tomislavom Nikolićem\nPredsjednik Srbije Tomislav Nikolić razgovarao je danas u Beogradu sa Filipom Gordonom, pomoćnikom državnog sekretara Sjedinjenih Američkih Država (SAD) H Hillary Clinton.\n“Nikolić je istakao da je neophodno da međunarodne strukture, koje su tamo prisutne, obavljaju svoje zadatke u skladu s mandatom koji je odobrila i Republika Srbija i osiguraju sigurnost i zaštitu prava svih građana južne pokrajine”, navodi se u saopćenju i naglašava da je predsjednik Srbije rekao da su neprihvatljivi incidenti u kojima državljani Republike Srbije bivaju povrijeđeni ili ubijeni, a koji su u posljednje vrijeme, kako je navedeno, očigledno namjerno, sve češći.\n“Srbiji je potrebna Vlada koja će odmah početi da rješava nagomilane ekonomske probleme, stvara povoljniji poslovni ambijent u cilju privlačenja dodatnih investicija, otvara nova radna mjesta i omogući građanima posao”, stoji u saopćenju Press službe predsjednika Srbije.\nBeogradski mediji prenose da je Gordon na “Croatia Summitu”, koji je proteklog vikenda održan u Dubrovniku, poručio da se od Srbije ne očekuje da u ovoj fazi prizna Kosovo, ali da će morati da prihvatiti činjenicu postojanja suverenog i nezavisnog Kosova unutar sadašnjih granica.\n“Podjela Kosova nije opcija ni za Srbiju, niti za Kosovo. SAD mogu i hoće da pomognu, ali Beograd mora da prestane da podržava – kako je kazao – ilegalne sigurnosne i sudske strukture na sjeveru Kosova i osigura potpunu slobodu kretanja za sve”, ističe se u izjavi Gordona, a prenosi Tanjug.\nTakođer, dodaje se da je Gordon rekao da SAD očekuju “normalizaciju odnosa Srbije i Kosova”.


Ukoliko Nejmar ode, PSŽ dovodi napadača Palasa :: Fudbal\nmax 12 ° / min 1 °\nUkoliko Nejmar ode, PSŽ dovodi napadača Palasa\nPari Sen Žermen ne sjedi skrštenih ruku, Pari Sen Žermen planira da izazove tektosnki poremećaj na Ostrvu u finišu prijelaznog roka u slaučaju rastanka sa Nejmarom. Biće to rekordna kupovina jednog Engleza (iako igra za Obalu Slonovače) Vilfrida Zahe za kojeg su Sveci spremni da izdvoje čak 110.000.0000 eura.\nDejli Miror, koji umije da pogodi kada su transferi u pitanju, objavio je kasno sinoć da delegacija francuskog kluba stiže tokom naredne neđelje u London kako bi kompletirala posao u slučaju da Nejmar pređe u Real ili Barselonu. Ukoliko zahtjevi Svetaca za obeštećenjem od preko 200.000.000 eura budu prihvaćeni Brazilac će se vratiti u Španiju, a Zaha preseliti u Pariz.\nPrijelazni rok u Engleskoj je završen, dok u Evropi traje još osam dana. U Parizu su svjesni da je Nejmar nezamenljiv, ali izvori Mirora iz kluba tvrde da su kvaliteti i brzina 26-godišnjeg Zahe nešto što se jako sviđa šefovima PSŽ-a. Zato i šalju delegaciju u prinestonicu Engleske da provjere da li je moguće izvesti kupovinu.\nPodsjetimo, Kristal Palas je tokom ljeta imao ponude Arsenala i Evertona za Zahu, ali nijedna nije bila blizu sumi od 110.000.000 eura, koliko Orlovi cijene svog najboljeg fudbalera. Pari Sen Žermen se takođe zanima i za Paula Dibalu iz Juventusa koji je idealna zamjena za Brazilca, ali taj transfer dolazi u obzir samo ako Stara dama najprine dovede Kristijana Eriksena iz Totenhema.\nPrema informacijama iz Londona, PSŽ bi volio i Zahu i Dibalu odjednom, a napadač Kristal Palasa želi da napusti London bez obzira što je nedavno potpisao novi petogodišnji ugovor vrijedan preko 130.000 eura neđeljno.\nGlavni adut Parižana je namjera da mu ponude igranje u Ligi šampiona, što sa Kristal Palasom trenutno nikako nije izvodljivo.


Kostić: Skraćenom rotacijom do pobede - Radio Sto Plus\n„Nakon što smo otpustili dvojicu košarkaša iz SAD (Kevina Vera i Dejvida Onuoru), koji nisu opravdali očekivanja, moraćemo da sa osmoricom, devetoricom igrača odigramo ozbiljno protiv Metalca da bismo ostvarili preko potrebnu pobedu. Te probleme na pozicijama jedan i pet probaćemo da rešimo u narednom periodu“, rekao je Kostić.\nMetalac je u grupi timova plasiranih izmedju šestog i osmog mesta sa pet pobeda i četiri poraza, dok je Pazar sa skorom 3/6 među ekipama poredjanim izmedju 13. i pretposlednje, 15. pozicije na tabeli.\n„Metalac je odigrao kvalitetno u trijumfu nad Slodesom, čime je izašao iz male rezultatske krize. S druge strane, mi smo poklekli u poslednjoj četvrtini protiv Zlatibora u Čajetini. Ipak, pristup je bio vrlo dobar. Potrebna nam je podrška s tribina, koju ovi momci svojim zalaganjem zaslužuju“, ocenio je Kostić.


Srpski mirovnjaci u Libanu pomažu meštanima dok nadgledaju granicu | Novosti.RS\nSrpski mirovnjaci u Libanu pomažu meštanima dok nadgledaju granicu\n19. 07. 2018. u 16:54\nKako je saopštilo Ministarstvo odbrane, najvažniji zadatak srpskih mirovnjaka u Libanu je čuvanje mira duž "plave linije", a baze u kojima su smešteni nalaze se u sektorima Istok i Zapad\nMinistar odbrane Aleksandar Vulin posetio je 177 pripadnika Vojske Srbije, koji su se pre nešto više od mesec dana pridružili mirovnim snagama u multinacionalnoj operaciji UNIFIL u Libanu i tom prilikom poručio da je posao mirovnjaka veoma težak.\nVulin je naveo da, bez obzira što je njihov posao težak, naši vojnici imaju potrebu da usvoje nova iskustva, da nešto nauče, da reprezentuju svoju zemlju, ali i da pomognu ljudima.\nPročitajte još:Srpski mirovnjaci otputovali na misiju u Angolu (FOTO)\nKako je saopštilo Ministarstvo odbrane, najvažniji zadatak srpskih mirovnjaka u Libanu je čuvanje mira duž "plave linije", a baze u kojima su smešteni nalaze se u sektorima Istok i Zapad.\nIako je njihovo angažovanje u okviru 13. rotacije tek započelo, već na prvi pogled deluje da su se naši mirovnjaci dobro prilagodili svakodnevnim zadacima, navedeno je u saopštenju, ali i životu i dinamici koje podrazumeva boravak u misiji.\nVojnici se na smeštaj i hranu ne žale, a jedino što im teško pada jeste odvojenost od porodice.\nPročitajte još:Vulin i Diković ispratili srpske mirovnjake u Centralnoafričku Republiku\nZamenik komandira odeljenja u drugom streljačkom vodu desetar Goran }Đošić naveo je da svakodnevni zadaci određuju dinamiku života i rada u misiji, te da su svi mirovnjaci svesni da bezbednosna situacija u svakom trenu može da se promeni.\nĐošić je istakao da do sada nije bilo nikakvih problema, kao i da tokom patrola nisu primetili nikakve drastične promene.\n"Sa stanovištvom komuniciramo na engleskom jeziku, mada oni pomalo govore i španski", kazao je Đošić i dodao da je nadgledanje mira između Libana i Izraela njihov glavni zadatak.\nZamenik komandira trećeg odeljenja u drugom streljačkom vodu desetar Nenad Krstev naveo je da su se već navikli na sve uslove koje pruža ta baza i dodao da nakon patrole imaju slobodnog vremena.\n"Prioritet je nadgledanje granice, odnosno ''plave linije'', linije razgraničenja između Izraela i Libana. Do sada, u ovih mesec i po dana, nije bilo nikakvih problema", kazao je Krstev.\nMeđu našim mirovnjacima je i nekoliko pripadnica Vojske Srbije, a jedna od njih je poručnik Marina Nikolić, koja je zaposlena na bazi "Jug" kao lekar u ambulanti.\n"Posao je takav da često izlazim i van baze, kao pomoć civilnom stanovništvu. Posla za ženu lekara ima naročito u selima gde je većinsko muslimansko stanovništvo, a to se i vidi jer se više obraćaju sada kada sam ja tu", kazala je Nikolić.\nPrema rečima desetara Aleksandra Cvetkovića iz Vranja, čiji je posao nadgledanje kamera, dobre pripreme koje su prethodile dolasku u misiju doprinele su da se prilagode brže.\nDesetar Goran Pešić, koji je na dužnosti strelca-bolničara, kaže da angažovanje u misiji zahteva striktno poštovanje procedura i oprez 24 sata dnevno.\nStarešina našeg kontingenta, stariji nacionalni predstavnik u misiji UNIFIL u Libanu, potpukovnik Branislav Stevanović kazao je da su naši mirovnjaci angažovani u okviru španskog kontingenta, na specifičnim zadacima koji su karakteristični za ovu zonu operacije.\n"Naš zadatak je da kontrolišemo stanje u zoni operacije, da pomognemo libanskim oružanim snagama da uspostave režim kontrole ovde uz ''plavu liniju'' i da se održi stabilnost u što dužem periodu u zoni operacije", naveo je Stevanović.\nPored ministra odbrane Aleksandra Vulina, mirovnjake u Libanu posetili su i komandant Kopnene vojske general-potpukovnik Milosav Simović, komandant Četvrte brigade pukovnik Slobodan Stopa i načelnik Uprave za međunarodnu vojnu saradnju Ministarstva odbrane pukovnik Milan Ranković.\nDvodnevna poseta, kako se navodi u saopštenju, bila je i prilika za susrete sa najodgovornijim starešinama u UNIFIL-u.\nVojska Srbije trenutno učestvuje sa 322 pripadnika u pet multinacionalnih operacija UN i četiri EU što Srbiju svrstava na deveto mesto kontributora u Evropi.\nU mirovnim misijama Ujedinjenih nacija angažovano je 300 pripadnika Vojska Srbije.\ngde li su kupili ove Srpske ozbake na rukavima, kod Kineza?..pa grb ide sa leve strane a ne sa desne\nJanicari na putu pod komandom NATO-a


Sat Nikole Tesle na internet aukciji\nTema: Sat Nikole Tesle na internet aukciji\nAutentičnost časovnika -ponuđenog kao vlasništvo Nikole Tesle na aukcijskoj prodaji putem interneta nije moguće pouzdano utvrditi, saopšteno je iz beogradskog muzeja posvećenog poznatom naučniku i pronalazaču.\nPomoćnik direktora Muzeja "Nikola Tesla" Mladen Vujović, istakao je da ta ustanova na osnovu pisanih i drugih materijala ne može da potvrdi da je Tesla posedovao sat koji je ponuđen na prodaju.\n"Nije evidentirano da je sat postojao i da je nestao iz baštine Muzeja. Jednostavno, takav predmet nije bio deo Tesline zaostavštine", rekao je Vujović i dodao da to ne isključuje mogućnost da je predmet koji je ponuđen na internet aukciji autentičan.\nNa aukcijskom sajtu navedeno je da je ponuđeni sat bio u "vlasništvu naučnika Nikole Tesle", sa njegovim inicijalim na poklopcu, i da ga je 1917. proizvela kompanija A.W.W.Co Waltham Mass USA, za koju je naučnik radio.\nVujović je potvrdio da je Tesla sarađivao sa tom kompanijom od 1917. do 1942. ali ne na izradi "patenta za brzu i tačniju proizvodnju tada čuvenih satova po kvalitetu i preciznosti", kako je navedeno na internet strani, već na izradi brzinomera. On nije isključujio mogućnost da je Tesla kasnije bio angažovan na sličnom projektu.\nMuzej ima interes da sarađuje sa kolekcionarima koji imaju dokaz o autentičnosti predmeta poznatog naučnika, rekao je Vujović, navodeći da se saradnja odnosi na organizovanje izložbi sa predmetima iz kolekcije Tesle, kako bi se bolje oslikao njegov život.\nZa Teslin časovnik na internet aukciji ponuđeno je 80 miliona dinara, a na ponudu, koja ističe u četvrtak, 26. juna, u 23.35 časova, prijavio se, za sada samo jedan potencijalni kupac.\nOdgovor: Sat Nikole Tesle na internet aukciji\nJutros objaviše da je lažan.\nLazni sat Nikole Tesle prodaju za 1.000.000 evra!\nNa internet auciji po ceni od 80 milion dinara ponudjen dzepni sat najveceg srpskog izumitelja i inovatora,u Muzeju Nikole Tesle smatraju da je rec o prevari!


LP o slučaju "Brčeli": Ne damo svetinje i crnogorsku istoriju\nNapisano 08 novembar 2020 .\nLiberalna partija Crne Gore osuđuje napad i devastaciju na crnogorsko kulturno i istorijsko blago. Najnoviji primjer skrnavljenja i oštećenja grobice mitropolita Arsenija Plamenca koji je zabilježen juče u selu Brčeli u Crmnici je čin kojem ne bi vjerovatno blila sklona ni varvarska plemena, a kamoli organizacija koja sebe naziva crkvom i pri tom njeni ideolozi, falsifikatima, tvrde da su autohtona crkva prisutna na ovom tlu osam vjekova.\nU crnogorskoj istoriji ovakva nedjela nijesu radili osvajači, nijesu radili ni okupatori sve do dolaska srpske okupacione crkve. Na žalost, ovo nije usamljen slučaj devastacije crnogorskih hramova od strane SPC, njihova istorija je dugačka. Državni organi nijesu ni u jednom slučaju sproveli istragu i kaznili počinioce već su rušiteljima u mantijama dozvoljavali da nastave sa svojim anticrnogorskim djelovanjem. Odgovornost je na ministarstvu kulture i inspekciji za zaštitu kulturnih dobara, policiji, tužilaštvu i sudovima koji su sve aminovali i prepustili da se vrše ovakva načuvena nedjela koja se ne mogu naći ni u najzaostalijim prostorima planete Zemlje. Potpuno uništavanje grobnice jednog od crnogorskih mitropolita Arsenija Plamenca juče je spriječeno reakcijom crnogorskih rodoljuba mještana i njihovih prijatelja koji su se na pojavu prve informacije o rušenju odmah okupili da odbrane grobove svojih predaka od ruku uzurpatora. Nevjerovatna je lakoća sa kojom srpska crkva nastoji uništiti crnogorsku istoriju kao neugodnog svjedoka svih svojih falsifikata. Mržnja prema Crnoj Gori, njenoj istoriji, kulturi i cjelokupnom identitetu valjda je osnovni uslov koji se mora ispuniti prilikom čina pristupanja ovoj para političkoj organizaciji.\nLiberalna partija Crne Gore poziva crnogorsku policiju i tužilaštvo da konačno preduzmu nešto po pitanju zaštite crnogorskih hramova i da se već u poneđeljak u sedam sati nađu na mjestu ovog zločina i sprovedu valjeno zakonske procedure. Krivičnim zakonikom Crne Gore propisano je da će se za djelo skrnavljenje spomenika, spomenobilježja ili grobova, učinilac kazniti zatvorom od jedne do osam godina.\nPostoji realna opasnost da se sličan čin od strane srpske okupacione crkve može dogoditi i sa posmrtnim ostacima nekog od Dinastije Petrovića, Crnojevića, Balšića ili Voislavljevića. Kad je u pitanju SPC ništa nas ne može iznenaditi.\nLiberali će sa posebnom pažnjom i interesovanjem pratiti dalji razvoj situacije u „slučaju Brčeli“ i obavijestiti javnost jer u nadležne organe teško da se više možemo pouzdati da će zaštititi naš kulturni i istorijski identitet. Posebno ne možemo vjerovati da će nova vlast koja je upravo podstrekavala ovakva činjenja uraditi nešto da spriječi rušenje crkvenih objekata i pripadajućih im grobalja.


NA INFORMATIVNOM RAZGOVORU: Policija saslušala fudbalera Radničkog\nPolicija je nastavila da rasvetljava "slučaj Subotica".\nNa informativnom razgovoru u policiji bio je fudbaler Nišlija Saša Stojanović, javila je TV Prva.\nNajiskusniji prvotimac Radničkog dao je policiji iskaz o dešavanjima na meču kao i suđenju arbitra Srđana Obradovića koji se nalazi u pritvoru.\nOčekuje se da u sredu još nekoliko fudbalera Radničkog bude pozvano na informativni razgovor.\n« Za MVP SUPERLIGE proglašen Aleksandar Pešić, a evo i spiska najboljih 11 Finale Lige Evrope: Fudbaleri madridskog Atletika i Marselja sastaju se u Lionu u sudaru za trofej »


A. J. 2. decembra 2021. 02:03\nDonald Tramp suočava se sa optužbama da je zapravo bio pozitivan na COVID-19 pre jedne od predsedničkih izbornih debata sa aktuelnim predsednikom Džo Bajdenom. Tramp je navodno dobio pozitivan rezultat i ipak je učestvovao u debati.\nŠef kabineta bivšeg predsednika Bele kuće Mark Medouz iznosi tvrdnju u svojoj novoj knjizi.\nOčigledno, Tramp je bio pozitivan na testu 26. septembra 2020. Zatim je ponovo testirao, a rezultat je bio negativan, i koristio je taj negativni test „da nastavi kao da se ništa nije dogodilo“, tvrdi izvod iz „Šefovog šefa“ iz Gardijana .\nTako je te nedelje, 29. septembra 2020. godine, učestvovao u predsedničkoj debati, nakon što je dobio i pozitivan i potom negativan rezultat.\n2. oktobra 2020. Tramp je potvrdio da ima COVID.\nU novoj izjavi, on navodno negira ovu veliku tvrdnju, navodeći: „Priča o tome da sam imao COVID pre ili tokom prve debate je lažna vest. U stvari, test je otkrio da nisam imao COVID pre debate“, izjavio je bivši predsednik SAD-a.


MANIFESTACIJA: Podravka na Gastro festivalu\nProteklog vikenda, u Ljuboviji je održan Gastro festival koji predstavlja jednu od najvažnijih manifestacija ove opštine.\nI ove godine Turistička organizacija opštine Ljubovija je, kao organizator manifestacije, okupila veliki broj učesnika iz zemlјe i inostranstva koji su u pripremi specijaliteta koristili Podravkinu Vegetu, papriku – slatku i ljutu, kao i Fant za riblju čorbu i gulaš.\nKao i prethodih godina, ljubitelji pripreme hrane odmerili su svoja znanja i veštine pripremajući riblju čorbu, etno trpezu, modernu kuhinju, ali su sudije ocenjivale učesnike i u pripremanju pekarskih i poslastičarskih specijaliteta, kao i u karving disciplini rezbarenja na voću i povrću.\nLicencirane sudije, inače profesori Visoke hotelijerske škole u Beogradu, su proglasile i najbržeg kuvara Gastro festivala koji je zvanje najbržeg dobio takmičeći se u seckanju crnog luka.\nPonovo smo tamo gde se spremaju pravi specijaliteti. Upravo Podravka začini, uz maštu i vešte ruke gastro majstora, pretvaraju jela u prava kulinarska remek dela. Drago nam je da smo deo festivala koji promoviše Azbukovačku kuhinju, etno trpezu i specijalitete Zapadne Srbije i nadamo se da ćemo biti tu i dogodine, izjavila je Vanja Vukadin, brend menadžer u kompaniji Podravka Srbija.\nGastro festival je manifestacija koju prati bogat kulturno zabavni program i ima veliki značaj za promociju i razvoj turizma u opštini Ljubovija. S obzirom na to da je manifestacija međunarodnog karaktera, učesnici i posetioci imali su mogućnost da se upoznaju sa običajima i kulinarskim specijalitetima raznih krajeva.


Održan prvi građanski protest “1 od 5 miliona” u Nišu; Novi Sad i Zaječar se pridružuju protestima 18. januara | Hronika\nPočetna strana > Hronika > Održan prvi građanski protest “1 od 5 miliona” u Nišu; Novi Sad i Zaječar se pridružuju protestima 18. januara\nOdržan prvi građanski protest “1 od 5 miliona” u Nišu; Novi Sad i Zaječar se pridružuju protestima 18. januara\nProtestni skup „Stop teroru-za Niš bez straha #1od5miliona“ počeo je večeras u Nišu. Organizatori su pozvali građane da dođu bez stranačkih obeležja.\nProtest organizuje Pokret mladih „Za Niš bez straha“.\nPrvi građanski protest „1 od 5 miliona“ u Nišu na trgu Kralja Milana\nProtest, koji organizuje Pokret mladih “Niš bez straha”, počinje u 18 časova i deo je protesta koji su započeli u Beogradu 8. decembra prošle godine, nakon protesnog okupljanja u Kruševcu, gde je brutalno napadnut i povređen jedan od lidera opozicije Borko Stefanović.\nOrganizator večerašnjeg protesta Miljan Marjanović je naglasio da će demonstranti istaći i lokalne zahteve koji su vezani isključivo za Niš, među kojima su ostavke gradonačelnika Niša Darka Bulatovića i ministarke saobraćaja Zorane Mihajlović. Oni će tražiti povratak Aerodroma “Konstantin Veliki”, koji je od avgusta ove godine u vlasništvu države, u svojinu grada Niša, te adekvatno obeležavanje svih pružnih prelaza, kako se ne bi ponovilo da u samo jednoj saobraćajnoj nesreći, kod Donjeg Međurova pored Niša, na pružnom prelazu koji nije imao rampu, nedavno pogine sedmoro ljudi. Zahtevaće i rasvetljavanje serije noćnih paljevina automobila u Nišu u kojoj je u poslednjih godinu i po dana izgorelo najmanje 20.tak vozila.\nNakon što je Saša Živić, pedijatar, profesor Medicinskog fakulteta i član Nove stranke, 5. januara ove godine lično organizovao građanski protest u Nišu, koji je predstavljao prvo okupljanje takve vrste od početka beogradskih protesta „1 od 5 miliona“, Pokret mladih „Niš bez straha“ je istakao još jedan zahtev- zabranu bavljenja politikom svima koji su u poslednjih trideset godina „usrećili Niš i Nišlije“. Marjanović je, ipak, kazao da ovaj Pokret, kako je rekao, „nije protiv opozicije“, ali da se „protivi miniranju autentičnog izažavanja volje građana“. Živić je negirao da je „njegov“ protest predstavljao „miniranje“ i pozvao građane da prisustvuju protestu u organizaciji Pokreta mladih „Niš bez straha“.\nVečerašnji protest su do sada javno podržali niški Savez za Srbiju, Pokret Dosta je bilo, Pokret slobodnih građana i Koalicija za Niš. Podršku su uputili i Udruženi sindikati Srbije „Sloga“, koji su zahtevali i obezbeđivanje svih prava radnika u oblasti rada i sindikalnog organizovanja.\nNovi Sad i Zaječar se pridružuju protestima 18. januara\n:\tVučić doputovao u zvaničnu posetu Grčkoj


Prvi Vazduhoplovni samit jugoistočne Evrope okuplja lidere u industriji\nInauguralni Vazduhoplovni samit jugoistočne Evrope (na engleskom - Southeast Europe Aviation Summit, skraćeno u nastavku SEAS) je prvi takav skup na visokom nivou posvećen regionalnom rastu u industriji vazduhoplovstva i saradnji u toj oblasti u jugoistočnoj Evropi. Samit će biti održan u Beogradu 13 i 14. decembra 2016.godine. SEAS se održava u organizaciji Tango Six Events, članice grupacije Tango Six kojoj pripada i Tango Six vazduhoplovni portal.\nUčešće na samitu su potvrdile vodeće globalne i regionalne kompanije iz oblasti civilne avijacije. Preko 30 kompanija među kojima su Etihad Airways, Sabre Corporation, Airbus, Embraer, Bombardier SuperJet International, Mitsubishi Aircraft Corporation, Google, Avic, Air Serbia, Aegean Airlines i mnoge druge će imati priliku da se predstave regionalnim donosiocima odluka i upoznaju potencijale srpskog i drugih regionalnih tržišta.\nSEAS će otvoriti predsednik Vlade Republike Srbije Aleksandar Vučić i predsednik i generalni direktor Etihad Aviation Group Džejms Hogan, a program će se nastaviti kroz panele na kojima će internacionalni i regionalni lideri iz industrije razgovarati o budućnosti aerodroma u regionu, ulozi tehnologije u poslovanju aviokompanija i marketingu proizvoda i usluga za krajnjeg korisnika, kao i segmentu održavanja, popravke i remonta (MRO) letelica. Kako mnoge aviokompanije iz regiona trenutno prave planove za kupovinu uskotrupnih aviona za kratke regionalne letove, biće puno reči o ponudi i učesnici će moći da se upoznaju sa portfoliom vodećih proizvođača.\nJedan od najinteresantnijih panela SEAS-a govoriće o upotrebi interneta u marketingu i prodaji aviokompanija, a vodiće ga srpski stručnjak iz Google-a za Bliski Istok i severnu Afriku Ivan Jakovljević. Više od trećine ukupne prodaje u vazduhoplovstvu se sada odvija putem direktnih onlajn kanala. Ovaj panel će istražiti kako aviokompanije mogu bolje da opslužuju putnike koristeći mobilne i digitalne tehnologije i fokusirajući se na svaki segment iskustva digitalno povezanog putnika.\nRegionalni aerodromi su pokazali veliko interesovanje za učešće na samitu te je odlučeno da se uvede dodatni panel o budućnosti aerodroma. Za sada su učešće potvrdili najveći i najpopularniji aerodromu u regionu kao što su Aerodrom Beograd, Aerodrom Dubrovnik, Zadar, Pula, Niš i Banja Luka. Tu su i investitori poput AVIC-a, kao i brojne investicione banke i konsultantske kuće koje će prisustvovati samitu u svojstvu delegata.\n- Vazduhoplovna industrija je od strateškog značaja za Srbiju i u stalnom je rastu u regionu jugoistočne Evrope. Mi verujemo da je pravi trenutak za pokretanje samita koji će postati tradicionalna platforma za dijalog između aviokompanija, aerodroma, proizvođaća i dobavljača proizvoda i usluga u industriji. SEAS je mesto na kome se sastaju lideri avio industrije i donose važne odluke za budućnost - istakao je Petar Vojinović, osnivač i generalni direktor Tango Six Events i Vazduhoplovnog samita jugoistočne Evrope.


On je, gostujući na TV Pink, podsetio da je o tome bilo govora i prilikom hapšenja klana Belivuk - Miljković.\n- Tada je pronađeno i snajpersko oružje, a ima i onaj video-snimak da su oni išla na isprobavanje oružja, a takvo oružje se ne koristi sigurno za napad na suparnički klan, već za likvidaciju nekoga ko je pod posebnom zaštitom, kome ne možete fizički da priđete. Podsetimo se da je i premijer Đinđić ubijen iz snajperskog oružja. Prvi put smo čuli od premijerke da je bilo indicija da se na otvaranju spomenika Stefanu Nemanji, na Svetog Savu ove godine, pripremao pokušaj atentata na predsednika Republike koji je verovatno osujećen zbog hapšenja klana Belivuk, ali i zbog promena u MUP-u novembra 2020. godine, koje su i dovele do destrukcije tog klana. Sve je to ista kuhinja – i prisluškivanje, i praćenje, i Belivuk, i Jovanjica, i davanje podataka opozicionim liderima i tajkunskim političkim strankama, sve je to išlo iz jedne kancelarije u MUP-u – precizira on.\nVučević ističe da se dugo čeka da dobijemo odgovore na sva ta pitanja, ali navodi da prvo treba videti šta će bivša državna sekretarka Dijana Hrkalović reći.\n- Nije dovoljno da te odgovore dobijemo samo medijski, moramo ih dobiti u postupcima, pred tužilaštvom i sudom. Ne možete da ostanete spokojni kada čujete da je predsednik države najmanje prisluškivan 1882 puta! Ili kada dođe optuženi Koluvija i kaže da je na njega vršen pritisak dok je bio u pritvoru da optuži brata predsednika Vučića i još kaže da mu je to rekao neko iz kabineta. Podneo sam krivičnu prijavu da se utvrdi da li je Andrej Vučić bio u kontaktu ikada sa Koluvijom, Vršeno je veštačenje telefona i utvrđeno je da se nikada nisu čuli. Ovo nije pokušaj da se Koluvija abolira i to niko ne spori. Ovde je zanimljivo da je neko ko je zadužen za bezbednost građana došao i rekao mu – hajde ti da optužiš Andreja Vučića - rekao je Vučević, pa dodao:\n- Svoju dušu sam spasao kada sam decembra 2019. i na sednici Predsedništva i GO SNS javno rekao da postoje centri moći koji rade protiv predsednika Vučića. Na kraju se sve otpetljalo i pokazalo. Danilo Vučić je izložen najgoroj mogućoj kampanji godinama i ja sam prilično siguran da je njemu život u jednoj meri uništen. Prosto je nemoguće da to ne ostavi traga na njemu sada kada se on formira kao ličnost, a nalazi se pod konstantnom paljbom raznih optužbi. On je napadan i optuživan za sve i svašta – za navijače, da li kuva, s kim sedi u kafiću. Neka svako od vas zamisli kako bi se osećao da dođe kući, a porodica vam kaže – mi ne možemo ovo da izdržimo zbog tvog posla, mi ne možemo normalno da živimo, je l' tvoj posao toliko vredan!\nUpitan da prokomentariše navode medija iz regiona koji se bave Danilom Vučićem, i šta je njihov cilj, Vučević odgovara:\n- Razumeo sam da je Danilo Vučić najgori sin i da Aleksandar Vučić ima problem u porodici, pa ne može da vodi državu. To žele da poruče i to je njihov koncept - kriminalizacija i demonizacija cele porodice. I ako se, ne daj bože, nekome od njih nešto desi – komentarisaće se – pa, prirodno je da se nekome nešto desi kada živi takvim životom! – ističe on.\nVučević smatra da je moguće da nekome zbog regionalne politike i odgovara da je predsednik Vučić pod težom psihološkom situacijom.\n- Zbog otimanja Kosova ili ukidanja RS, i nekome spolja više odgovora da nema sagovornika za pregovaračkim stolom koji je osokoljen podrškom, nego nekog ko je ophrvan problemima. Još da mu ti problemi dolaze iz najbližeg okruženja i da njegova porodica smatra da je to zbog njegovog posla. Takav vam je sagovornik zgodniji za pritisak. Možda je krajnji cilj da on odluči da se iz privatnih razloga povuče. Nije čudno što su se odmah uključili Zagreb, Sarajevo, Podgorica, Priština. Stalno se optužujemo za neku velikosrpsku hegemoniju, a mi smo platili najveću moguću cenu u ljudskim životima da bi njima osvojili slobodu.\nVučević kaže da će u SNS-u pružiti šansu novim ljudima i ocenio da je prirodno posle pet godina na Izbornoj skupštini da se biraju neki drugi ljudi.\n- Čemu onda novi ljudi, generacije koje stižu, čemu ljudi koji su se u međuvremenu priključili, a dokazali su da rade? Prirodno je i nužno da stranka kaže da je verna principu promenljivosti u smislu kadrovske politike i da nikome ništa nije zagarantovano. Svako je podložan oceni – neko je radio bolje, neko lošije, neko je izgubio energiju, zalutao, otuđio se od stranke i od ljudi. U SNS-u ima prevelike tolerancije predsednika prema onima koji to ne zaslužuju. Nekada mi nije jasno zašto ne sankcioniše, zašto ne pokreće neke postupke koje bi po meni trebalo. Ta priča o diktaturi, o klimoglavcima, o tome da nema rasprave nije tačna. Kod nas i te kako ima žustre rasprave, ima različitih pogleda i ideologije u nekim segmentima, ali to je prirodno. Stranka je uspela da očuva tu kompaktnost da se svi drže programa i cilja u načelu. A da je Vučić popustljiv prema nekim funkcionerima, za mene je to nesporna činjenica - rekao je Vučević.\nOn ističe da mu je nejasno "zašto SNS čeka sa kandidaturom za predsednika Republike, zašto ne kažemo da je to Aleksandar Vučić".\n- Smatram da treba jasno i glasno što pre da kažemo da je Vučić naš kandidat za predsednika Republike na izborima 2022. Po meni, on ima moralnu obavezu da se kandiduje i da nastavi da sprovodi politiku koju je započeo i nema pravo da se povlači pred bitangama i tajkunima i da opet vidimo Srbiju u pravcu u kome je bila do 2012 - rekao je Vučević.\nAleksandar Vučić Miloš Vučević Danilo Vučić


JEFTINI STANOVI I U NIŠU: U opticaju tri lokacije za izgradnju - BGnekretnine blog\nJEFTINI STANOVI I U NIŠU: U opticaju tri lokacije za izgradnju\nNiš, socijalni stanovi, stambeno naselje\nNiš, Novosti, Socijalni stanovi 012 Dec 2017\nNiš je jedan od gradova u Srbiji u kome bi na proleće trebalo da počne državna stanogradnja po kojoj će cena kvadrata koštati u proseku 500 evra. Kako je najavio predsednik Srbije Aleksandar Vučić, prvi stanovi će biti dostupni vojsci, policiji i Bezbednosno-informativnoj agenciji.\nZasada nema preciznih podataka o tome gde će se tačno graditi stanovi, a kako je gradonačelnik Niša Darko Bulatović rekao, razmatraju se tri lokacije u gradu.\n„Ima nekoliko lokacija koje predviđaju stanogradnju. Jedna je potez na Ledenoj steni, druga je u naselju Stevan Sinđelić proširenjem kapaciteta već postojećeg stambenog naselja tamo i treći potez je otvaranjem Somborskog bulevara, između Bulevara Nikole Tesle i Somborskog, spajanjem sa Pantelejskom crkvom. Izgradnjom bulevara stvaraju se uslovi na tom prostoru za stanogradnju. Videćemo šta je to što će najviše odgovarati“, rekao je Bulatović.\nOn je dodao da će gradski vrh zajedno sa vojskom i policijom odrediti koja lokacija će biti najpogodnija, a koja je planski podržana.\nNa sastanku Komisije za stanove, Vučić je rekao da će u državnu stanogradnju biti uloženo 200 do 250 miliona evra. Nije precizirano koliko će kvadrata biti izgrađeno u Nišu.\nPrema rečima gradskog većnika Svetozara Aleksova, prosečna cena kvadrata u Nišu kreće se od 700 do 1200 evra.


Ivica Dačić - Stranica 53 od 67 - Dnevni list Danas\nPočetna » Ivica Dačić » Page 53\nDačić: Zašto bih bio protiv žene premijera\nU iščekivanju zvanične odluke predsednika Srbije Aleksandra Vučića ko će biti novi mandatar, sve više je nagoveštaja da će na čelo Vlade Srbije po prvi put doći jedna žena – Ana Brnabić.\nPiše: Mirjana R. Milenković 7. 6. 2017.\nVršilac dužnosti premijera Srbije i šef srpske diplomatije uputio je telegram saučešća prvom potpredsedniku Islamske Republike Iran Ešaku Džahangiriju povodom terorističkog napada u Parlamentu te države i napadu na Mauzolej Ajatolaha Homeinija i porodicama žrtava.\nDačić: Srbija pripada Evropi\nVršilac dužnosti premijera i ministar spoljnih poslova Srbije Ivica Dačić ocenio je danas da Srbija u vrednosnom, geografskom, političkom i bezbednosnom smislu pripada Evropi, ali da nije u mogućnosti da se pridružuje restriktivnim merama Evropske unije (EU) protiv Rusije i Kine.\nMoro u oproštajnoj poseti kod Dačića\nPrvi potpredsednik Vlade Srbije i ministar spoljnih poslova Republike Srbije Ivica Dačić primio je danas u oproštajnu posetu ambasadora Republike Francuske Kristin Moro, koja uskoro završava svoju misiju u Republici Srbiji.\nAntić: Navijam da Dačić bude premijer\nLično bih voleo da Ivica Dačić bude novi premijer Srbije, ali naravno tu ima i navijačke doze.\nPiše: M. R. Milenković 5. 6. 2017.\nDačić: Decenija za otvaranje svih poglavlja\nČlanstvo u EU za Srbiju ostaje jedan od najviših spoljnopolitičkih prioriteta, činimo sve kako bi reforme koje,sprovodimo dale što bolje rezultate, ali ako se ovakav tempo zadrži, trebaće nam decenija samo da otvorimo sva pregovaračka poglavlja,\nrekao je danas Ministar spoljnih poslova i VD premijera Ivica Dačić.\nGutereš: UN da ostanu na Kosovu\nMinistar spoljnih poslova Ivica Dačić razgovarao je danas na marginama Međunarodnog ekonomskog foruma u Sankt Peterburgu sa generalnim sekretarom UN Antoniom Guterešom, koji je istakao da je pozicija UN jasna, da treba da ostane na Kosovu jer problem još nije rešen.\nLavrov: Medvedev će uskoro posetiti Srbiji\nMinistar spoljnih poslova Srbije Ivica Dačić sastao se danas, na marginama Međunarodnog ekonomskog foruma u Saknt Peterburgu, sa svojim kolegom ministrom inostranih poslova Ruske Federacije Sergejem Lavrovim.\nPiše: Danas Online 2. 6. 2017.\nDačić: Za jačanje saradnje u oblasti energetike sa Rusijom\nVršilac dužnosti predsednika Vlade Srbije Ivica Dačić danas je u Sankt Peterburgu, na otvaranju 21. međunarodnog ekonomskog foruma, izjavio da je Beograd opredeljen za razvoj najboljih mogućih političkih i ekonomskih odnosa sa svim država koje to žele, na osnovama ravnopravnosti i međusobnog uvažavanja.\nSaučešće Dačića zbog poplava u Šri Lanki\nVršilac dužnosti premijera Srbije i ministar spoljnih poslova Srbije Ivica Dačić uputio\nje telegram saučešća, povodom tragičnog gubitka ljudskih života u poplavama, ministru inostranih poslova Šri Lanke Ravi Karunanajake.\nPiše: FoNet 31. 5. 2017.\nDačić: Vlada nastavlja aktivnosti\nPrvi potpredsednik Vlade Srbije Ivica Dačić, koji će od danas obavljati dužnost predsednika Vlade, pošto je dosadašnji premijer Aleksadar Vučić stupio na dužnost predsednika, izjavio je da neće biti nikakvih promena u radu Vlade Srbije koja nastavalja sve svoje aktivnosti.\nPlan partnerstva sa UN\nMinistar spoljnih poslova Ivica Dačić i stalni koordinator UN u Beogradu Karla Robin Herši potpisali su danas Okvir razvojnog partnerstva 2016-2020. godine, vredan oko 170 miliona dolara, a koji daje mogućnosti za dalje razvijanje saradnje.\nPiše: Fonet 30. 5. 2017.\nDačić: Očuvati stabilnost regiona\nOčuvanje stabilnosti regiona je od ključnog interesa za Srbiju i zato je unapređenje dobrosusedske saradnje prioritet njene spoljne politike, izjavio je danas ministar spoljnih poslova Ivica Dačić na seminaru o regionalnoj stabilnosti i saradnji na Korejskom poluostrvu i Balkanu.\nPiše: DanasOnline 30. 5. 2017.\nDačić: Makedoniji smetaju srpske, ali ne i druge diplomate\nMinistar spoljnih poslova Srbije Ivica Dačić je izjavio da je ambasadorka Srbije u Makedoniji Dušanka Divjak Tomić imala korektan razgovor u makedonskom Ministarstvu spoljnih poslova o prisustvu srpskog diplomate i obaveštajca Gorana Živaljevića za vreme nereda u Sobranju.\nPiše: FoNet 29. 5. 2017.\nDačić do izbora novog kabineta\nPrvi potpredsednik Vlade Srbije i ministar spoljnih poslova Ivica Dačić izjavio je danas da, prema Ustavu i zakonu, kada Aleksandar Vučić položi zakletvu za predsednika Srbije, na mestu premijera će ga zamenjivati prvi potpredsednik Vlade, do izbora novog kabineta u Nemanjinoj 11.


Veb-stranicu ima skoro dvije trećine firmi – Zvornik Danas\nNaslovna/LIFESTYLE/Veb-stranicu ima skoro dvije trećine firmi\nPrvi rezultati godišnjeg istraživanja Agencije za statistiku BiH o korištenju informaciono-komunikacionih tehnologija /IKT/ u preduzećima pokazuju da od ukupnog broja posmatranih firmi sa 10 i više zaposlenih, njih 65,8 odsto ima svoju veb-stranicu.\nIstraživanje, koje je rađeno na uzorku od 2.579 preduzeća, pokazalo je da 99,5 odsto firmi koriste računare u poslovanju, te da 99,3 odsto imaju pristup internetu.\nPrema podacima Agencije, od ukupnog broja anketiranih preduzeća, njih 17,5 odsto zapošljava IKT stručnjake.\nProcenat zaposlenih koji koriste računare s pristupom internetu u poslovne svrhe iznosi 38 odsto, dok je 23,4 odsto zaposlenih kojima je preduzeće omogućilo da koriste mobilne uređaje za pristup internetu.\nPrema ovom istraživanju, 22,5 odsto firmi plaćaju oglašavanje na internetu, dok njih 8,4 odsto kupuju usluge „računarstvo u oblaku“ /cloud computing/ i u ovim segmentima se bilježi rast u odnosu na prethodnu godinu.\nfirme internet veb stranice\n50 životnih tajni i savjeta


Đorđević podržao šetnju za Ivanovića i pozvao pristalice da 16. ne izlaze na referendum - Politički.rs\nKoSSev, Foto: Privatna arhiva, Printscreen/RSE, N1\nMeđu onima koji 16. januara neće izaći na referendum za promenu Ustava Srbije, već će da se priključe protestnoj šetnji u znak sećanja na Olivera Ivanovića je i lider pokreta Oslobođenje, Mlađan Đorđević. Pozvao je svoje pristalice da učine isto.\nPredsednik Pokreta za preokret, Janko Veselinović, najavio je nedavno da će 16. januara, na godišnjicu ubistva političara sa Kosova, Olivera Ivanovića, biti održan protest u podne, na Andrićevom vencu, a potom će učesnici krenuti u šetnju trasom do Crkve svetog Marka kako bi zapalili sveću, prenosi portal KoSSev.\nVeselinović je za list „Danas“ rekao da će protest biti održan pod sloganom „Ko je ubio Olivera?“.\nSkup se organizuje bez stranačkih obeležja, ali sa jasnom porukom:\n„Nedopustivo je da četiri godine nemamo rezultate u istrazi i presudu za ubistvo koje se dogodilo na javnom mestu, uz bezbroj dokaza. Pogotovo što mu je prethodila medijska i svaka druga satanizacija od režima Aleksandra Vučića“, rekao je lider Pokreta za preokret.\nU međuvremenu se oglasio i lider pokreta Oslobođenje koji je podržao skup. Đorđević tvrdi da je „16. januar simbol vlasti Aleksandra Vučića“.\nKaže da istraga „tapka u mestu“, ali i da je „svima jasno ko je imao najviše interesa da Ivanović nestane“.\nSa druge strane, kada je u pitanju referendum zakazan takođe za 16. januar, kaže da za njegov Pokret „nema referenduma“.\n„Nećemo davati legitimitet onima koji pljačkaju, ubijaju i izdaju Srbiju, da glume pravnu državu i menjaju ustav“, rekao je Đorđević.\nĐorđević je ujedno pozvao sve svoje pristalice da tog dana ne izađu na referendum.\n„Kada padne ova vlast, biće poništene sve odluke koje su donete na ilegalan način ili one koje su štetne za Srbiju, uključujući i ovaj pokradeni referendum“, dodao je Đorđević.\nDodaje da će sledeća ustavna promena biti „brisanje Kosova i Metohije iz preambule“.\nOsim Đorđevića i za potpredsednika Narodne stranke, Miroslava Aleksića, protestna šetnja za Olivera predstavlja bolji način da obeleže 16. januar, nego izlaskom na glasanje na referendum.\nAleksić je nedavno kazao za Danas da podržava ideju o šetnji u znak sećanja na ubijenog političara, ali da to nema direktne veze sa referendumom.\n„Mislim da bi tog dana trebalo organizovati blokade i ne davati legitimitet tom procesu koji ima za cilj da cementira Vućićevo partijsko pravosuđe“, naglasio je on.\nPodsetimo, i prethodnih godina se šetalo za Olivera u Beogradu, a kada su građani i deo opozicije slali poruke vlastima o neophodnosti sprovođenja istražnih radnji, pronalaska i kažnjavanja nalogodavaca i ubica Ivanovića.\nJedna od najupečatljivijih je svakako bila šetnja održana tokom protesta „Jedan od pet miliona“ 2020. godine na drugu godišnjicu atentata.\nTagged: MLAĐAN ĐORĐEVIĆ, OLIVER IVANOVIĆ, REFERENDUM, ŠETNJA ZA OLIVERA, UBISTVO OLIVERA IVANOVIĆA